text:
Imiyoborere myiza y’amashuri igira uruhare mu mitsindire y’abana
Yanditswe na MUGISHA BENIGNE
Imitsindire y’amashuri ni imwe mu mpamvu ituma abanyeshuri batsinda neza, bikongera ireme ry’uburezi rikenewe mu mashuri.
Iyi ni imwe mu nsanganyamatsiko yagarutsweho mu bukangurambaga ku ireme ry’uburezi mu gihe k’iminsi 10, bwabereye hirya no hino mu gihugu, aho abakozi ba Minisiteri y’Uburezi baganirije abarezi ku miyoborere y’amashuri kuko ari urufunguzo rw’uburezi bufite ireme.
Itsinda ryari riherereye mu Karere ka Rubavu ryari riyobowe na Kabatesi Emeritha, umuyobozi muri REB ushinzwe imibereho myiza y’abarimu yibukije abarezi n’abayobozi b’amashuri ko imiyoborere myiza y’amashuri iri mu bituma abana bakunda ishuri, kuko ngo iyo bayobowe neza babasha kwishimira kuba ku ishuri.
Ati:“Mwebwe bayobozi b’amashuri namwe barezi, imiyoborere y’amashuri ni ngombwa mu gukundisha ishuri abana, bityo bakishimira ibibera ku ishuri kurusha uko bakwishimira ibibera mu ngo no mu mihanda. Murasabwa rero kubyitaho, ubuyobozi bugatahiriza umugozi umwe n’abarezi ndetse n’abanyeshuri, bizatuma abana bishimira umwanya barimo.”
Kubwimana Fortunée, umugenzuzi w’uburezi mu Ntara y’Amajyaruguru, wari mu itsinda ry’abakoze umurimo w’ubukangurambaga muri iyo Ntara, yasabye abarezi n’abayobozi bo mu mashuri 20 y’Intara y’Amajyaruguru kwimika imiyoborere myiza mu mashuri, kuko ari yo ituma impande zose z’uburezi zikorana neza kandi mu buryo bunogeye buri wese.
Ati:“Iyo abarezi bayobowe neza, babasha gutanga neza amasomo bikagaragarira mu mitsindire y’abanyeshuri, ndetse n’iyo abanyeshuri nabo bayobowe neza, bakunda ishuri kandi ntibarite ahubwo bakishimira kurigumamo.”
Yabakanguriye kuyobora neza abanyeshuri kugira ngo hatagira uwo bahutaza, ahubwo bakaba ababyeyi b’abana bose nk’abarezi babereye u Rwanda.
Ati: “Mbere y’uko muba abarezi muri ababyeyi, ni ngombwa ko muyobora neza abana mwigisha kugira ngo mubakundishe ishuri, ni byiza ko mwambara umwambaro mwiza, na bo bakazawusigarana ukiri mwiza, bakazawusigira abanyu na bo ukiri umwambaro mwiza.”
Ku kijyanye n’imiyoborere y’amashuri, Umunyamabanga wa Leta muri Minisiteri y’Uburezi ushinzwe amashuri abanza n’ayisumbuye, Munyakazi Isaac muri ubwo bukangurambaga nawe yasabye abayobozi b’amashuri kwimakaza imiyoborere myiza mu mashuri bayoboye, bakubahiriza gahunda zose basabwa kandi ibyo bagenera abanyeshuri bikaba ari ibifite ireme.
Ati:“Iyo bavuze imiyoborere myiza y’amashuri humvikanamo ibintu byinshi, iyi nsanganyamatsiko irajyana no guha abana ibibagenewe byose haba mu masomo no mu mibereho yabo mu gihe bari ku ishuri.”
Yabibukije ko nta mwana ugomba gusibira, ko ahubwo abarezi bakwiye gukurikirana hakiri kare abana bagaragaza imbaraga nke mu masomo kugira ngo bazamukane n’abandi.
Yabasabye kudaheza za mudasobwa mu bikarito ahubwo bakazigishirizaho abanyeshuri amasomo y’ikoranabuhanga kugira ngo bazamukane ubwo bumenyi.
Aba bayobozi bose bahuriza ku kintu kimwe kijyanye no kwimakaza imiyoborere myiza mu mashuri, bakora ibyo basabwa byose, bashyiraho komite z’ababyeyi mu mashuri zibafasha gucoca ibibazo by’uburezi mu mashuri.


c: text/html

text:
Nta gihugu gitera imbere kidafite aho gihuriza ubumenyi bwacyo- Uwacu
Yanditswe na MUGISHA BENIGNE
Minisitiri w’Umuco na Siporo, Uwacu Julienne, aratangaza ko nta gihugu gishobora gutera imbere kidafite aho gihuriza ubumenyi bwacyo, ari nayo mpamvu hashyizweho Ikigo k’igihugu gishinzwe ishyinguranyandiko n’inkoranyabitabo (RALSA) kuko igihugu gifite inshingano zo kumenya no kwigisha abagituye ibyerekeranye n’amateka n’umuco wacyo.
Ibi ni ibyatangajwe ejo hashize tariki ya 21 Werurwe 2018, ubwo Minisitiri Uwacu Julienne yafunguraga ku mugaragaro Inama mpuzamahanga nyunguranabitekerezo ku ishyinguranyandiko n’inkoranyabitabo yateguwe na RALSA ku bufatanye na Minisiteri y’Umuco na Siporo.
Yatangiye agaragaza intego z’iyi nama yitabiriwe n’abatari bake, avuga ko yateguwe igamije gufasha no guhuza RALSA n’abafatanyabikorwa bayo, kumemyekanisha iki kigo n’inshingano zacyo no kureba uko zishyirwa mu bikorwa ndetse no kuganira n’abandi mu rwego rwo kongera ubumenyi mu gushyingura inyandiko no guteza imbere umuco wo gusoma mu kuzishyira aho abantu bazibona.
Avuga ko umutungo uri mu nyandiko ukubiyemo umutungo w’igihugu n’umuco wacyo, amateka n’ururimi.
Ati “Nta gihugu cyatera imbere kidafite ubumenyi bwacyo, kitazi umuco n’amateka yacyo, igihugu rero gitera imbere gishingiye ahanini ku bumenyi bukubiye mu nyandiko”.
Uwacu yashimangiye ko umuco wo gusoma ugomba gukangurirwa abakiri bato, ariko ibyo bigasaba ko babona ibyo basoma, bityo hashyizweho Ikigo gikusanya izo nyandiko zose mu rwego rwo kuzibika no kuzishyingura.
Ndejuru Rosalie, impuguke mu ishyinguranyandiko n’inkoranyabitabo, yasobanuye impamvu Leta yashyizeho Ikigo k’igihugu k’ishyinguranyandiko n’inkoranyabitabo kuko ngo byari ngombwa ko inyandiko ziri mu gihugu zishyirwa hamwe kugira ngo abazikenera bazibone hafi.
Ati “Ik’ingenzi rero tugiye gukora ni ukumvikanisha icyo ari icyo ishyinguranyandiko n’inkoranyabitabo, tubishyire hamwe bityo umucuruzi age asoma inyandiko z’undi mucuruzi mu rwego rwo kubasha kubyaza umusaruro ibitekerezo bye.”
Avuga ko kera mu Rwanda umuco wagirwaga n’abacurabwenge, abasizi n’abanyabitekerezo, ariko ngo ubu umuco w’igihugu ukubiye muri bimwe mu bitabo ari naho usanga ubumenyi, ntibukibikwa mu mutwe nk’uko byagendaga, ahubwo bushyirwa mu nyandiko.
Ndejuru yemeza ko bagifite imbogamizi mu murimo wabo kuko nta buyobozi buriho ndetse n’abakozi akaba ari bake. Gusa agasanga ari ikibazo kitazahoraho.
Ndikuriyo Domitila ushinzwe ishyinguranyandiko z’Akarere ka Huye, avuga ko mu myaka ishize akazi k’ishyinguranyindiko katahabwaga agaciro, ariko kuri ubu abakora uyu murimo bafite byinshi bageza ku nzego bakoreraho.
Zimwe mu mbogamizi abakora mu ishyinguranyandiko mu turere bahuraga nazo ngo ni uko ukora uyu murimo atabonwaga nk’umukozi, ahubwo wasangaga ahora asimbura uwasibye, akora indi mirimo itajyanye n’ishyinguranyandiko, ariko ngo nyuma y’aho RALSA ibasuriye mu turere bongeye guhabwa agaciro no gukoreshwa imirimo y’ishyinguranyandiko nk’uko ari yo basabye.
Ati “Kuri ubu inyandiko zose z’akarere tuzi aho ziri, zibitse neza ku buryo hagize uzishaka mu mwanya nk’uwo guhumbya tuzibona tukazimuha.”
Yongeraho ko bakeneye amahugurwa kenshi gashoboka muri uyu murimo kugira ngo barusheho kuwukora neza no kuwunoza, bityo uje agana ishyinguranyandiko ry’akarere abashe kubona icyo yifuza.

robotstxt: allowed

filter: keep


text:
Ukwemera kwacu updated
UKWEMERA KWACU
I. IMANA
Twemera ko hariho IMANA imwe rukumbi y’ukuri ; Umuremyi w’ibintu byose. Mu Mana imwe harimo Ubutatu: Imana Data wa twese, Imana Umwana, n’Imana Umwuka Wera. Buri wese mu bagize Ubutatu ahwanyije Ubumana n’undi ntakigabanijeho n agito, bityo rero ukwera kugaragaye kuri umwe kuba kuri no ku wundi uwariwe wese mu bagize Ubutatu bw’ Imana.
Imana irihagije ubwayo nta nkunga iyariyo yose ikenera hanze yayo, ntihindagurika mu miterere yayo, Imenya byose, Ibera hose icyarimwe, Irera, Ishobora byose, kandi ntiwayisobanukirwa uko yakabaye.
Mu nzira zayo zose; gukomera kwayo ntikugira umupaka, Igira imbabazi, Irakiranuka, Irihangana, Igira impuhwe, kuyigeraho bishoboka gusa iyo unyuze kuri Kristo
Imana ni Urukundo, bityo rero inama zayo n’ ibikorwa ni muri Rwo wabishakira, ni Rwo kamere yaYo y’ ibanze.
YESU KRISTO
Twemera ko YESU KRISTO ari Imana.
YESU w’I Nazareti yari Imana ifite umubiri w’ umuntu, akaba Imana nya Mana kandi akaba umuntu nya muntu. Yihinduye umuntu mu gihe inda isamwa mu buryo butangaje n’Umwari Mariya mu mbaraga z’Umwuka Wera. YESU yaje mu isi kugirango adukize.Yarababajwe, arabambwa, arapfa, arahambwa, ku bwacu.
Twemera ko YESU KRISTO yazutse atsinze urupfu. Yazukanye umubiri ufite ubwiza buhebuje
Yazamutse ajya mu Ijuru , ubu yicaye ari Umwami nyiri icyubahiro , ari iburyo bw’Imana Data, adusabira , kandi niwe Muhuza umwe w’Imana n’abantu .Azagaruka kandi azacira abantu imanza
YESU KRISTO yabayeho atagira icyaha .Yemeye kuba impongano (indishyi) y’ibyaha Ubwo yapfaga ku musaraba, yishyizeho igihano cyari kitugenewe, kugira ngo Umwizera wese abone agakiza.
UMWUKA WERA
Twmera yuko Umwuka Wera ari umwe mu bagize Ubutatu bw’Imana. Twemera ko Umwuka Wera yazanywe mu isi no guhishura, no kubahiriza Kristo, no guhesha abantu agakiza. Yemeza abantu ibyaha, akabazana kuri Kristo, akabaha Ubugingo bushya. Atura muri bo uhereye igihe babyariwe ubwa kabiri, kandi abashyiraho ikimenyetso kugeza ku munsi wo gucungurwa.
Umwizera yuzuzwa Umwuka Wera mu bugingo bwe, agahabwa imbaraga n’uwo Mwuka Wera no kuyoborwa na we kubwo kwizera. Buri mwizera yahamagariwe kubaho mu mbaraga z’Umwuka Wera utuye muri we kugirango adakora ibyo kamere irarikira, ahubwo yere imbuto zubahisha Imana.
IBYANDITSWE BYERA
Twemera yuko Biblia igizwe n’ibitabo 66.Muri byo 39 bigize Isezerano rya Kera, naho 27 bigize Isezerano Rishya. Byatanzwe nta mafuti arimo, byanditswe n’abera b’Imana bashorewe n’Umwuka Wera. Birimo ibikwiriye byose ngo abantu bakizwe. Nibyo bituyobora mu kwizera no mu migendere yacu, kandi cyane cyane bigaragaza
ibyerekeye YESU KRISTO.
Twemera yuko Ibyanditswe Byera byerekana rwose gushaka kw’Imana; nuko rero abantu ntibakwiye guhatwa gukurikira cyangwa kwizera ibitari muri byo cyangwa ibidashobora guhinyuzwa na byo, kugira ngo babone gukizwa.
ABANTU
Umuntu yaremwe mu ishusho y’Imana nta cyaha afite, kubwo kutumvira aza gucumura ku Mana, ibyo bituma atandukanywa nayo. Kugwa mu cyaha kwa Adamu kwatumye abantu bose bacirwaho iteka.
Kamere y’umuntu yarononekaye.Kubwo ibyo, ntashobora kunezeza Imana .Buri wese akeneye kuvuka ubwa kabiri no guhindurwa mushya n’Umwuka Wera.
AGAKIZA
Agakiza k’umuntu ni impano yuzuye Imana itangira ubuntu; nta kintu na gito umuntu abasha kuyongeraho kugira ngo akizwe, yaba imirimo myiza cyangwa imihango y’idini.
Abo Imana iha agakiza, bitwa abakiranutsi, ni abashyira ibyiringiro byabo muri YESU KRISTO, bakamwizera nk’Umwami n’Umukiza wabo bwite .Umuntu wese wizeye YESU KRISTO nk’Umwami n’Umukiza we bwite yitwa umukiranutsi mu maso y’Imana.
ITORERO
Imana itegeka ubwoko bwayo guteranira hamwe buri gihe kubwo kuyisenga, gukora imihango y’Itorero, guhimbaza, gukomezanya no guhugurana dukoresheje Ibyanditswe Byera. YESU KRISTO ni Umutwe w’Itorero ariryo mubiri we ugizwe n’abantu bose, abakiriho n’abapfuye bunzwe na Kristo kubwo kwizera.
IBY’IMPERUKA
Iyo Uwizera apfuye, ahita abonana na Yesu Kristo ubutazatandukana, akaba azi neza ko ategereje kuzambikwa umubiri mushyashya mwiza cyane mu gihe cyo kuzuka.
Iyo utizeye apfuye yinjira ahantu hamutandukanya burundu n’ Imana,akaba aba azi neza ko ategereje kuzuka k’ umubiri we, no gucirwaho iteka, ndetse no guhabwa igihano kitazagira iherezo.
Twizera ko Impanda y’imperuka izavuga, abapfuye bizera bazuke, abakiriho bizera nabo bahindurwe, ibyo byiciro byombi bumvire impanda icyarimwe, bose bazamurwe basange Yesu ku gicu aho azaba abategerereje. Bazamarana na Yesu imyaka itatu n’ igice, aho ku gicu, abera bahabwa amakamba. Iyo myaka nirangira Yesu azajyana Itorero mu ijuru kurimurikira Imana Data, nanone bahamarane imyaka itatu n’ igice. Iyo myaka itatu n’ igice nayo nirangira, nibwo Yesu azagarukana n’ Itorero kwima imyaka igihumbi ku isi.
Iyo myaka igihumbi nirangira, Yesu azaboha satani, abanyabyaha nabo bazukire guhanwa, hanyuma Satani n’ abanyabyaha basigare mu ihaniro ritazagira iherezo, maze Yesu asubirane n’ Itorero mu ijuru kubanayo bitagira iherezo.


text:
Ku munsi w’ejo nibwo uyu mugore yatunguraga abaturage bo mu gace kitwa Chiang Mai,mu majyaruguru ya Thailand,ubwo yanywaga inzoga nyinshi cyane zituma akuramo imyenda yose yurira ingoro ya Budha.
Uyu mugore akimara gukuramo iyi myenda akurira iyi ngoro yahise afata icupa yari yitwaje akomeza kunywa umusemburo.
Uyu mugore wafatwaga amashusho,yumvikanye atukana cyane anavuga ati “Cheers Thai.”
Farah ukomoka muri Bangladesh,yatabawe n’abaturage bahise bamuha imyitero banamufasha guhisha ubwambure bwe.
Abapolisi bahise baza bata muri yombi uyu mugore bamujyana kwa muganga kugira ngo inzoga zimushiremo.
Uyu mugore yageze muri Thailand ari mukerarugendo ariko yahise abona akazi ko kwigisha icyongereza guhera muri Mata.
Colonel Somkit Phusod wo muri Chaing Mai,yagize ati “Twaketse ko yari yasinze cyane atabasha kwitwararika ndetse yatezaga ibibazo.
Ikintu cya mbere twakoze n’ukumujyana ku bitaro kugira ngo aruhuke.Nyuma y’aho inzoga zimushyizemo abaganga barebye ko nta kibazo cyo mu mutwe afite.”
Ababudisite bose bafashe umunsi wo kwirirwa basukura iyi ngoro ya Budha kubera ko uyu mugore yayuriye yambaye ubusa akanayinyweraho inzoga.


text:
Ababyeyi b’abagore bafite uruhare runini mu gutoza abana babo kumenya Imana.
Yanditswe na: Ubwanditsi
2019-07-27 13:08:05
Ubusanzwe umuryango ugizwe n’umugabo,umugore n’ abana abo babyeyi ni bo bafite inshingano zo kurera neza abana babo no kubaha uburere bukwiriye.hiyongeraho umuryango mugari ugizwe n’abaturanyi,inshuti ndetse n’urungano ibi byiciro byose bivuzwe nibyo byakira umwana kuva avutse uko akura akagenda yigishwa byinshi.
Abakristu benshi bakunda kuvuga ko ababyeyi babo b’abagore aribo babatoje kumenya imibereho ya gikristu kurusha ababyeyi b’abagabo.
Ubushakashatsi bwakozwe nigitangazamakuru(christiantoday) babonye ko abagore aribo bafite ubwiganze mu kwigisha abana babo inzira yo kumenya Imana kurusha uko ababyyeyi b’abagabo babikora, bongera kugaragaza ko na ba nyirakuru b’abana nabo babigiramo uruhare.
Itsinda ryitwa Barna ryo mui Amerika ryakoze ubushakashatsi risanga ababyeyi b’abagore ari bo shingiro mu kwigisha abana babo iyobokamana mu ngo zabo,ubu bushakashatsi bugaragaza ko abakirisitu 68% bahamya ko imyizerere yabo bayitojwe n’ababyeyi babo bigitsina gore. Mu gihe abakristu 46% bo bavuga ko batojwe imibereho ya gikristu n’ababyeyi babo b’abagabo.
Ababyeyi bakuru(nyirakuru) nabo bafite uruhare mu guha abana uburere bwiza bwa gikristu kuko mu bantu babaganirijwe bagaragaje ko 37% ari abatojwe iyobokamana na ba nyirakuru.
Umuryango mugari (Abaturanyi n’incuti) nawo utanga umusanzu kuko bafite uruhare rungana na 16% mu kwigisha abana inzira ya gikristo.
Bibiriya ikangurira ababyeyi gutoza abana babo inzira yo kumenya ndetse no kubaha Imana bakiri bato kuko bibafasha gukurana imico myiza. Imigani: 22:6 “Menyereza umwana inzira akwiye kunyuramo azarinda asaza atarayivamo”
Birakwiye ko ababyeyi bombi bagira ubufatanye mu kurera abana babo no kubatoza inzira nziza ya gikristo bityo bagakurana uburere bwiza ndetse bakaba indakemwa mu mico no mu myifatire akagirira akamaro umuryango we ndetse n’igihugu.
[email protected]


text:
Umuyobozi mushya wa Kiliziya Gatolika muri Arkidiyosezi ya Kigali Musenyeri Kambanda Antoine mu birori byo ku mwimika kuri uyu wa 27/1/2019 kuri Stade Amahoro yavuze ko afite gahunda yo kubaka Katedarali nshya ijyanye n’iterambere ry’umujyi wa Kigali.
Yashimye uburyo Kigali yateye imbere haba mu isuku ndetse no mu myubakire, aboneraho kuvuga ko nka kiliziya bagiye kubaka Katedarali nshya i Kigali kandi ijyanye n’igihe.
Yagize ati “Umujyi wa Kigali umaze gutera imbere ku buryo bushimishije. inyubako nziza n’isuku bihari, None rero bakirisitu nagira ngo tuzubake ingoro y’Imana, Katedarali ijyanye n’uyu mujyi kandi ihesha Imana ikuzo.”
Perezida wa Repubulika y’u Rwanda Paul Kagame wari umushyitsi mukuru muri uyu muhango yabanje kwifuriza imirimo myiza Arkiyepiskopi mushya w’Arkidiyoseze ya Kigali Musenyeri Antoine Kambanda, anamwizeza ubufatanye kugira ngo azabashe kuzuza inshingano ahawe.
Perezida Kagame yanashimangiye ibyavuzwe na Arkiyepiskopi mushya w’Arkidiyoseze ya Kigali yemera ubufatanye mu kubaka Katedarali nshya, ko bazafatanya muri icyo gikorwa kandi bigakorwa vuba.
Ati “ Mubyo yavuze azakora harimo no kubaka Katedarari nagirango mbabwire ko tuzafatanya kuyubaka, kandi icyo gihe nibikunda, twanayubaka ahandi hashya. Ubwo ariko bizava mu bushake bwa kiliziya cyangwa mu bwumvikane tuzaba twagize kugira ngo dutere inkunga muri icyo cyifuzo kandi bidatinze.”
Yanashimiye kandi Musenyeri Thadée Ntihinyurwa, Arkiyepiskopi wa Kigali, ugiye mu kiruhuko uburyo yayoboye iyi kiliziya mu Rwanda, mu myaka irenga 20 ishize, mu gihe cy’ingenzi mu mateka y’iterambere ry’igihugu.
Yagize ati “Turashima uruhare Kiliziya Gatolika ikomeje kugira mu iterambere.”
Perezida Kagame yavuze ku nshingano kiliziya isangiye na Leta yo guhindura ubuzima bw’Abanyarwanda.
Ati “ntabwo tuzagera ku Mana abantu batameze neza. Nonese kuki tutayisanga tumaze kubaho ubuzima bwacu mu buryo bufite intego? Bufite ireme dufasha bagenzi bacu hano ku isi? Ibyo kandi biri mu bushobozi bwacu. Ubushobozi kandi bushingiye ku bufatanye, bityo Imana ikomeze ihe imbaraga, ihe umugisha u Rwanda n’Abanyarwanda.


text:
Kugirango ikibazo cy’abana bo mu muhanda gikemuke burundu ababyeyi barasabwa kubigiramo uruhare babatoza uburere bwiza, ndetse bakabarinda ibibazo biboneka mu muryango bibatera kujya kuba inzererezi mu muhanda.
Zimwe mu mpamvu zagaragaye zituma abana bajya mu muhanda ibyinshi byiganjemo ibibazo byo mu miryango birimo ubukene, ubwumvikane buke hagati y’ababyeyi, gutandukana kw’abashakanye, ihohoterwa rikorerwa mu miryango hagati y’abashakanye ndetse no ku bana, ubusinzi n’ibindi.
Nyirankundiye Leonie atuye mu murenge wa Gisozi atangaza ko umwana we yagiye mu muhanda kubera imibereho mibi bari bafite mu rugo rwabo ahitamo kujya gusabiriza mu mujyi.
Nyuma yaho bamuteye inkungu agatangira gukora uduginga duciriritse ndetse umwana we agasubizwa mu muryango we abona ntakibazo gihari kuko babasha kubona ibyibanze bibatunga mu mibereho yabo ya buri munsi.
Yemeza ko umwana aramutse asanze mu muryango we nta bibazo birimo ntacyamujyana mu buzererezi kuko aba abasha kubona ibimutunga bihagije kandi nawe bikamufasha kubaho atekanye bigaherekezwa n’uburere bw’ababyeyi be.
Ati “ Erega ababyeyi nitwe dufite uruhare rukomeye mu gukemura ibibazo biboneka mu miryango yacu cyane twita ku burere bw’abana ariko cyane cyane ubashakira imibereho kuko ubukene nibwo butuma bajya mu muhanda”.
Kuba iki kibazo kigomba gukemuka bihereye mu muryango bishimangirwa na Uwambayinzobe Agnes ufite umwana wahoze ari inzererezi mu muhanda uhamya ko umuryango uramutse ufite umutekano kandi ukaba ufite ibiwutunga byibanze nta bana b’inzererezi baboneka mu muhanda.
Umwana we yagiye kuba inzererezi bitewe nuko kubona ikibatunga bya bigoranye cyane ariko nyuma aho Caritas Kigali imusubirije mu muryango nawe bakamutera inkunga umwana we atasubiye muri ubwo buzima.
Padiri Twizeyumuremyi Donatien avuga ko mu kigo cy’Abadacogora n’Intwari gikorera muri Caritas ya Kigali abereye umuyobozi bimwe mu bibazo basanze bitera ubuzererezi ibyinshi birimo ubukene n’amakimbirane mu muryango.
Nyuma yo gusanga ibibazo bijyana abana kuba inzerere mu muhanda bituruka mu miryango Caritas Kigali yafashe ingamba zo gukemura iki kibazo ifasha abana, ibakura mu muhanda, ikabasubiza mu miryango yabo kugirango barusheho kubaho neza.
Ati“ Caritas Kigali ifite intego yo gufasha abakene n’abandi bose bari mukaga ikabasubiza agaciro bamburwa n’ubukene, ubuzima bubi barimo, akarengane baterwa n’umuryango n’ibindi byose byambura ikiremwa muntu isura ye yaremanywe n’Imana”.
Abana bo mu muhanda rero ni bamwe muri abo bantu bakenewe gusubizwa agaciro kabo. Ni muri urwo rwego, ibinyujije mu kigo cy’ABADACOGORA n’INTWALI ,Caritas Kigali yita kuri aba bana ,ibasubiza mu miryango yabo, mu ishuri, ndetse no mu muryango mugari w’abanyarwanda(society). Ibi Caritas Kigali ibikora ifatanyije kandi n’imiryango y’aba bana, aho nayo ubwayo ifashwa mu kwiteza imbere kugira ngo umwana abone iby’ibanze akeneye,bityo yishimire kuguma mu muryango.
Padiri Twizeyumuremyi avuga ko nubwo ikigo cy’Abadacogora n’Intwari bamaze igihe kinini bakora kano kazi ko gufasha abana bo mu muhanda asanga impamvu bitarangira ari uko ibibazo biba mu muryango bitera abana kujya mu muhanda bitarangira nabyo.
Yemeza ko umuryango uramutse ubayeho ubona ibyibanze byose haba ibitunga urugo, imyambaro ndetse mu rugo hakaba hari amahoro asesuye abana batakongera gusubira mu muhanda kuba inzererezi.
Nubwo nta mibare ikigo cy’ABADACOGORA n’INTWARI gitanga cy’abana b’inzerere bahaciye kubera amateka y’igihugu cy’u Rwanda cyahuye na Jenoside yakorewe abatutsi muri Mata 1994 ndetse nuko batigeze bandika abahanyuze bose iki kigo umuyobozi wa Caritas Kigali Padiri Twizeyumuremyi avuga ko ari benshi cyane kuko cyatangiye mu mwaka wa 1984.
Padiri avuga ko mu ntangiriro, ababanjirije batagiye bagira aho bandika abana banyuze mu kigo cyangwa se wenda ntibabihaga agaciro cyane bitewe n’uburyo bwo gukora bwariho bwo kutagira aho babika inyandiko mu buryo burambye biragoranye kumenya by’ukuri umubare nyawo w’abana basubijwe mu muryango.
Nubwo bitoroshye kumenya umubare nyawo kubera impamvu zavuzwe haruguru muri iki gikorwa cyo gukura abana mu muhanda no kubasubiza mu buzima busanzwe bamaze gukoresha amafaranga arenga miliyari ebyiri mu myaka cumi n’itanu ishize.
“Uhereye kuri icyo gihe rero, ukareba imyaka 34 ishize dukora ibi bikorwa urumva amafaranga amaze gukoreshwa ari menshi cyane” Padiri Twizeyumuremyi Donatien.
Nyuma y’imyaka myinshi bahanganye n’iki kibazo cy’abana bo mu muhanda Padiri asanga kitarangizwa n’umuntu umwe cyangwa babiri kuko ari ikibazo cy’umuryango nyarwanda muri rusange, abona Caritas Kigali idashobora kukirangiza yonyine kuko hakenewe n’abandi benshi binjira muri ibi bikorwa ku buryo bufatika.
Caritas Kigali ishimira Leta y’u Rwanda uburyo ibishyizemo imbaraga muri iki gihe, hamwe n’indi miryango nterankunga nayo ikora nk’ibyo bakora hagamijwe guha agaciro aba bana.Aha ariko basanga ibyakorwa byose, ari ngombwa kwibuka ko ntawe ushobora gusimbura imiryango (famille) mu gukemura iki kibazokaba ariyo mpamvu basanga imbaraga nyinshi zagombye gushyirwa mu kubaka umuryango nyarwanda.
Aha ni naho bahera basaba inzego za Leta kuborohereza mu kazi bakora ko gufasha aba bana ntibafatwe nkaho bakora ibikorwa bibyara inyungu, ahubwo bagafatwa nk’abafatanyabikorwa bayo mu gukemura iki kibazo kibangamira umuryango nyarwanda muri rusange, ndetse n’abana ku buryo bw’umwihariko.Ibi bikavuga rero ko inkunga yose Leta yabona itagira ingingimira yo kuyibatera,yaba iy’amafaranga, ibikoresho bitandukanye cyangwa se mukubaka ubushobozi(technical support) bw’imiryango.
Umunyamabanga wa reta muri Minisiteri y’Ubutegetsi bw’Igihugu ushinzwe imibereho myiza y’abaturage , Mukabaramba Alivera avuga ko Reta y’u Rwanda yashyizeho ingamba zo guhangana niki kibazo cy’abana bajya kuba inzererezi mu muhanda.
Muri izo ngamba harimo gusigasira ubusugire bw’umuryango nyarwanda, gushyiraho ibigo ngororamuco kubana bakiri bato, ndetse no gushakira abanyarwanda imibereho myiza y’abaturage ikubiyemo, uburezi budaheza kuri bose, ubwisungane mu kwivuza, no gushyiraho ibyiciro by’ubudehe bityo umunyarwanda utishoboye agaterwa inkunga.
Ahamya ko mu bufatanye n’ibindi bigo bifite mu nshingano kwita kuri aba bana bo mu muhanda haba ibigo bya reta ndetse n’ibitari ibya reta iki kibazo kizakemuka ariko nawe agashimangira ko uruhare rurnini rugomba kuba kuba byeyi b’abana kuko aribo baba bagomba gukurikirana ibibazo byabo bya buri munsi.
Ati “ ubu noneho hariho ikigo k’igihugu gishinzwe Igororamuco kizajya gikurikirana bariya bana b’inzererezi kikabagorora nyuma kikabasubiza mu miryango turizera ko bizagira ingaruka nziza”.
Iki kigo kandi kizagirana ubufatanye n’abindi bigo bifite mu nshingano kwita ku ban abo mu mihanda aho bazajya bagirana amasezerano yo kujya bafasha abo bana gusubizwa mu miryango nyuma yo kubagorora.


text:
Nyuma y’icyemezo cyafashwe na Minisiteri y’Uburezi cyo kwirukana abarimu batize uburezi, bamwe mu barimu ntibemeranya n’uyu mwanzuro bakavuga ko hakwifashishwa ubundi buryo nko kubafasha kongera amikoro bakaba basubira gukarishya ubumenyi ariko badakuwe mu kazi.
Mu minsi ishize iyi Minisiteri yikomye abarimu bari muri uyu mwuga batarabyigiye nka ba nyirabayazana ku ireme ry’uburezi ridahagije mu Rwanda, hafatwa umwanzuro w’uko mu mwaka w’amashuri wa 2019 nta mwarimu utarize uburezi uzaba ukirangwa muri uyu mwuga.
Gusa abarimu bo ntibabibona nk’umuti urambye w’iki kibazo.
Bagira bati: “Babaha amahirwe yo kujya kwiga uburezi. Kuko n’ubwo atabyize afite uburambe muri byo ahubwo bamuha amahirwe yo kugira ngo akomeze anabyige ari mu kazi
Iyi minisiteri isobanura ireme ry’uburezi nk’uruhurirane rw’ibintu bitandukanye birimo ubumenyi, integanyanyigisho, imfashanyigisho, ibikoresho n’inyubako nziza, hakoreshwa amasomo, ibiganiro, imyidagaduro n’ingendoshuri, byose ariko bikozwe n’ababyeyi, abanyeshuri ndetse n’abarimu.
Abarimu bamwe babona ibi bidahagije ku murezi w’umwuga, ngo kuko aba akeneye no kumenya uburyo bwo gutanga bwa bumenyi umunyeshuri aba akeneye.
Bagira bati: “Ugomba kuba ufite ibyo bintu uko ari bibiri: ubumenyi ubuzi, kandi uzi n’uko ubutanga. Ubaye ubuzi ntumenye uko ubutanga n’ubundi abo ubuha ntabwo babwakira kuko ubwo buryo bwo kubutanga ni bwo butuma n’uwo uhereza abasha kugira uko abifata kandi bikagira aho bimugeza”
Minisitiri w’Uburezi Dr. Eugene Mutimura ashimangira ko abarimu b’umwuga ari bo bakenewe mu burezi bw’u Rwanda.
Agira ati: “Umwarimu wabyize kandi ubifitiye ubushobozi, ni umwarimu wanditse mu gitabo cy’abarimu b’umwuga. Tugomba rero gutekereza ku rwego rw’ubumwuga abarimu bacu bafite muri iki gihe”.
Ku wa 17 Gashyantare 2017, ni bwo uwari Minisitiri w’abakozi ba Leta n’umurimo, Judith Uwizeye, yabwiye Inteko Ishinga Amategeko ko abarimu bigisha mu mashuri yisumbuye batarize ubwarimu cyangwa ngo bahabwe amahugurwa yerekeranye nabwo, ko bagiye kujya bakurwamo buhoro buhoro.
Muri Nzeri uyu mwaka wa 2018, Ikigo cy’igihugu cy’Uburezi (REB) cyashimangiye ko uwo mwanzuro ugiye gutangira gushyirwa mu bikorwa, ngo kuko biri mu mpamvu zidindiza ireme ry’uburezi.
Imibare itangwa na REB igaragaza ko kuri ubu hirya no hino mu gihugu abarimu bize uburezi bagera kuri 98%.


text:
Umugabo afite inshingano zo kuba inyangamugayo kubo ahura nabo buri gihe ,nubwo bimeze bityo si buri mugabo wese uba wujuje izi nshingano,ni mu gihe byanga bikunze nubwo atari itegeko umugore nawe agomba kugira umugabo babana maze bagasangira ubuzima.
Usanga buri mugabo uteganya kubaka aba afite icyifuzo cyo kugira umugore mwiza,ariko n’abagore nabo baba bifuza kugira abagabo beza.Guhitamo rero umugabo mwiza ku mugore birashoboka kimwe nuko utitonze byarangira uhisemo nabi.
Urubuga rwa Esprit science metaphysiques rwo rwerekana ibimenyetso bitandukanye byakwereka umugore ko abana n’umugabo mwiza,ushobora no kumutera ishema mu bandi.
1.Umugabo utabangamira na rimwe abandi
Umugabo mwiza ntuzigera umubona mu buryo ubwo ari bwo bwose abangamira bagenzi be.Uwo mugabo ntashobora gukora amateka yo kugirira abandi inabi, byaba bimutunguye cyangwa se bitamutunguye.Ahubwo aho kugirango ahemuke akoresha imbaraga ze n’ubwenge bwe mu gushaka igisubizo cyakemura ibibazo byavutse.
2.Umugabo mwiza akwemera uko uri
Uri umugore urakara,uri mwiza cyane,urashekeje se ,ibi ntibyatuma umugabo mwiza akwanga ahubwo agukundira uko uri.Akora uko ashoboye ngo umere neza imbere y’ibintu uhura nabyo utabikunda.
3.Igihe kinini arakumva
Umugabo mwiza yumva impamvu umugore we afite maze ntahweme kumushyigikira mu byo akeneye.Ibi ntago bivuze kuba umuntu uhora yikiriza ngo Yego kuri buri kintu cyose umugore akubwiye,ahubwo ni ukuba umugabo ushobora gutanga ubufasha mu gihe bukenewe.
4.Akugira uwa mbere muri byose
Ni inshingano z’umugabo gushyira imbere umugore we,Bikaba byiza iyo mugiye inama ntupfe gufata ibyemezo bireba urugo mutabiganiye.Iyo umubanza imbere bituma uba uri umugabo w’akataraboneka kuri we.
5.Ibyishimo bye ni byo byishimo byawe
Iyo umugabo musangiye ibyishimo bivuga ko icyiza afite nawe aba ari cyiza kuri wowe,akaba yitegute kuguha byose byatuma ugira umunezero nk’umugore we.
6.Ni inyangamugayo
Umugabo mwiza ntabeshya,ntiyiba,ntaca inyuma cyane cyane umuntu akunda cyane ku isi,uwo mugabo ntashidikanya kuvuga icyo ari cyo n’ikimubereye cyiza mu buzima bwe.
Kuba umugabo mwiza bitera ishema umugore ,abana ndetse n’umuryango mugari,kandi iyo uri inyangamugayo n’abazagukomokaho bakwigiraho ibyiza,si umugabo rero ukwiye kuba mwiza gusa ahubwo n’umugore nawe akwiye kuba uwifuzwa kubw’imico ye myiza.


text:
Gakenke : Urubyiruko rwamenye imbaraga rufite nyuma yo kwishyira hamwe.
Nyuma yo guhugurwa na JOC Rwanda , urubyiruko rwo mu murenge wa Muhondo mu karere ka Gakenke rwasanze rwari rwarasigaye inyuma muri gahunda zitandukanye z’igihugu kuko ngo bahuye bose bavuye ahantu hatandukanye mu murenge kandi ntakintu bafite ubu bakaba bamaze kwikorera ikimina cyo kwiteza imbere.
Mu gikorwa JOC Rwanda imaze iminsi ikorera mu turere dutatu tw’u Rwanda aritwo : Kirehe , Muhanga na Gakenke , ihugurira urubyiruko kwigira , kwigirira icyizere no kwishakamo ibisubizo byo kwikura mubushomeri byagaragaye ko mugihe habaye kwishyira hamwe k’urubyiruko ntacyabananira .
Uru rubyiruko nyuma yo guhugurwa na JOC Rwanda kubufatanye n’ikigo cy’igihugu cy’imiyoborere RGB , ngo basanze bari baracikanwe no kwishyira hamwe kuko mu mezi atarenze ane gusa urubyiruko rugera kuri makumyabiri rwa Muhondo rumaze kugira ubwizigame bw’amafaranga asaga ibihumbi ijana na mirongo itanu .
Urubyiruko rwatangarije intyoza.com ko muri gahunda bafite ari ukwiteza imbere binyuze mu mishinga itandukanye ruzakora ibyara inyungu ngo kuko nubwo nta mafaranga menshi bafite kuri konte ngo uduke duhari bashobora kutubyaza umusaruro.
Uru rubyiruko ngo rugiye kujya rushaka uburyo buri mugobe w’isoko rugura kandi rugasubiza ibyo rwaguze rubyungutsemo kugeza bageze kugishoro cyibyo bakeneye ndetse kandi ngo kuri bo nta kintu nakimwe kizana inyungu muribo bashaka gusiga inyuma.
Ubuyobozi bwa JOC Rwanda buhagarariwe n’umuyobozi wayo Jean Bosco Harerimana ndetse n’umuyobozi w’umushinga Jean Helene Habyarimana , batangaza ko igishoboka cyose ngo uru rubyiruko rutere imbere bazakibafasha mo.
Aba bayobozi batangaza ko urubyiruko ari amaboko y’Igihugu kandi ko atagomba gupfa ubusa kuko igihe aya maboko atabyajwe umusaruro biba ari igihombo kurubyiruko kikaba n’igihombo ku muryango Nyarwanda muri rusanjye.
Abayobozi baje bahagarariye ubuyobozi bwite bwa reta yaba umurenge wa muhondo ndetse n’akarere ka Gakenke bose bijeje uru rubyiruko inkunga yose bazashobora ngo kuko ufashije urubyiruko gutera imbere aba yubaka igihugu mu buryo burambye .


text:
Yanditswe na SHYIRAMBERE André-Martin
Ibimenyetso by’ubushomeri biri kugenda byiyongera muri aka Karere ka Musanze(Ruhengeri),n’ubwo gasanzwe gafite amahirwe yo kugira ibintu byinshi bikurura ba mukerarugendo bikaninjiza amadevize. Ntawe uyobewe ko hari ibirunga, ibiyaga n’ingagi byahogoje amahanga(buri mwaka haba umuhango wo kwita Ingagi Izina!) . Kandi n’ibikorwaremezo bitari bike bimaze kuhagera.
Si ibyo gusa kuko aka Karere kazwiho guhinga no kweza ibirayi cyane ku buryo bimwe bisazira mu mirima byabuze kirya na kigurishwa.Yewe hari n’ibihingwa ngengabukungu nk’icyayi n’ibireti… Nyamara ibi byose bisa n’aho ntacyo bimariye abaturage kuko bitababuza kwicwa n’ubukene((ntawavuga inzara kuko ibyo kurya bihari!)
Abo mu biro ntibazi uko inzara iryana!
Abayobozi bacu batarumva uko inzara iryana,ni bo usanga bavuga ibyo batazi ngo ntibikwiye ko abantu bazinduka bashinze ijosi ku mihanda!Numvise bindiye ahantu,ariko mbura icyo nabikoraho. Ni yo mpamvu nahisemo kubandikira kuri uru rubuga ngo nibura abazabisoma bazifatanye natwe mu gahinda kuzuye imitima.
Abanyamakuru iyo bababajije, bikura mu isoni ngo igisubizo ni ukwishyira hamwe mu Makoperative!Wagira ngo ntibabona ko n’abayagiyemo ntacyo yabamariye.Ariko se ubundi uzishyira hamwe n’abandi ntacyo winjiza ngo ubamarire iki? Abo ba Nyakubahwa se iyo ukwezi kwa Mitiweli gushize utarayatanga,bibuka ko uri umuntu?
Ntibakabeshye,akazi ni kuri Komezamabuno
Akazi kabaye ingume muri aka Karere mba mbaroga!Ni yo mpamvu abagashaka bagomba kuzinduka bakicara ku mihanda bategereje ko « ababosi b’i Kigali »bahanyura ngo bababone hafi,bafatemo abo bakeneye.
Kukabona ni ugutegereza ubutarambirwa. Ni yo mpamvu hitwa kuri « Komezamabuno ». Urambirwa vuba ntiyazapfa akabonye. Abanyabiro bacu bari bakwiriye kumenya ko hano kuri Komezamabuno ari uburyo bwo kwishyira hamwe ngo n’udushaka agire aho atubariza afite n’uburyo bwo guhitamo. Kuhazindukira rero ntibitwigisha kwihangana gusa, ahubwo ni no gutegereza ko buri wese abona udufaranga atahana mu rugo.
Ikibazo gikomeye ni uko abana na bo basigaye bava iyo za Gisenyi, za Nyaruguru na Huye bakaza kutuvangira. Inzego zibishinzwe zari zikwiriye gushaka umuti nyawo kandi ku buryo buramba. Naho ubundi ntaho tujya pe!Mu minsi iri imbere bizagorana gutandukanya abasabiriza n’abashaka akazi.
Yanditswe na SHYIRAMBERE André-Martin/ Musanze District


text:
Kuri iyi tariki ya Mbere Gicurasi 2021, Isi yose yizihije Umunsi mpuzamahanga w’Umurimo ku nshuro ya kabiri abaturage bagihanganye n’icyorezo cya Covid-19 hirya ngo hino. Ni ibihe bitoroshye ku bantu bose. Icyakora hari icyo umuntu yakwishimira, ni uko byagaragaye ko abantu bose ari magirirane, cyane cyane mu byerekeranye n’ishoramari n’umurimo.
Abashoramari n’abakozi baracyenerana
Abahanga bemeza ko ubukungu ari umusaruro uturuka mu ishoramari n’imirimo bijyana. Mu bihugu byinshi cyane cyane ibikennye, abanyemari bafata abakozi nk’ibikoresho, ndetse kenshi ugasanga bahabwa agaciro gacye ugereranyije n’imashini zo mu nganda.
Mu bihugu byinshi hari ibibazo by’ubushomeri bituma abakozi birukanwa kenshi n’abari mu kazi bagahembwa intica ntikize kandi bakagasuzugurirwamo. Ibi bihe bya Covid-19 byerekanye ko umukozi ari uw’ibanze, ko arusha kure agaciro imashini.
Koko rero, igihe ingendo zitashobokaga mu bihugu, abakozi ntibashobore kuva mu ngo zabo, ntabwo imashini zashoboye kwikoresha! Kubera kubura abakozi, ibigo byinshi byarahombye cyangwa ubukungu bwabyo burazamba. Na nyuma y’ibi bihe, bene imari bazahore bazirikana ko umukozi ari uw’agaciro gakomeye, bityo agaciro n’uburenganzira bye bihore byubashywe.
Ku rundi ruhande, abakozi na bo babonye ko iyo inganda n’ibigo by’umurimo bifunze cyangwa bidakora neza, imibereho igorana. Bakeneye gukora kugira ngo bagire icyo binjiza kibatunga bo ubwabo n’imiryango yabo. Na nyuma y’ibi bihe, abakozi bazakomeze kuzirikana ko ibigo bakoramo babifitemo inyungu, bakorane ubushake n’umurava, banoze umurimo bityo bateze imbere ibigo bakorera, bateze imbere imiryango yabo n’ibihugu byabo. Abakozi n’abakoresha ni magirirane.
Nta gihugu cyateye imbere bidashingiye ku murimo
Umurimo ushobora kuba uw’amaboko: kubaka no guhinga bya gakondo n’indi. Umurimo ushobora no kuba ushingiye ku buhanga: kwiga imishinga, imirimo ishingiye kuri tekinoloji n’indi. Umurimo ushobora guhuza ibyo byombi: imbaraga n’ubwenge. Umuhinzi mworozi wa kijyambere kugira ngo agere kure mu iterambere ni uko ashobora gukoresha neza imbaraga n’ubwenge bwe.
Iyo mirimo yose irakenewe kandi ni ngombwa ngo igihugu icyo ari cyo cyose gitere imbere. Abantu bateye imbere biboneka ni uko baretse gukora bagamije kubona iby’ibanze bakeneye gusa: ibyo kurya, aho gutura, kwivuza, gushyira abana mu ishuri.
Bagomba gukora bagamije no kunguka, bakazigama kugira ngo na bo bazashobore kuba abashoramari mu mishinga iramba igateza ibihugu byabo imbere. Ni gutyo umurimo n’ishoramari bikozwe neza birema ubukungu n’iterambere birambye.
Nufata buri gihugu cyose cyakataje mu nzira y’amajyambere, urasanga gifite iyo ndangagaciro y’umurimo unoze, ukoranwa ubushake n’umurava. Abaturage babyo muri rusange ntibashaka kubaho neza mbere yo kubona umusaruro w’umurimo cyangwa uw’ishoramari ryabo. Ruswa, kunyereza cyangwa gutungwa n’ibyo bataruhiye, nta bwo biba mu ndangagaciro zabo.
Iyo witegereje uko tubayeho mu bihugu byinshi bya Afurika, usanga abenshi bashaka kubaho ubuzima bworoshye, butabavunnye, bifuza gukira byihuse, ku gishoro gito gishoboka, nta mvune bahuye na yo. Ibyo ni kimwe mu bisobanuro bya ruswa no kunyereza byiganje mu nzego nyinshi, abandi bagahora bararikiye iby’abandi, abandi igihe cyabo kinini bakakimara muri za gereza, barahindutse umuzigo kuri Leta.
Tugira amahirwe muri iki guhugu cyacu kuko dufite ubuyobozi budushishikariza gukora cyane. Perezida wa Repubulika abisubiramo kenshi, ni ngombwa kongera amasaha yo gukora kugira ngo dushobore kwikura mu bukene no kwiteza imbere, ari na ko duteza igihugu cyacu imbere.
Koko rero, ngo ak’imuhana kaza imvura ihise. Ibyo bijyana no kurwanya ruswa no kunyereza iby’abandi, kuko buri wese agomba gutungwa no gutezwa imbere n’imbaraga n’ubwenge bye.
Leta zifite inshingano yo kurengera abaturage bazo kurusha abashoramari kenshi baba barangamiye inyungu zabo gusa. Ni gutyo mu kurengera abo baturage harimo no kurengera abakozi n’imirimo yabo. Ntibagomba gufatwa nk’ibikoresho cyangwa ngo agaciro kabo kajye munsi y’ak’imashini bakoresha. Ni ngombwa cyane ko amategeko agenga umurimo yubahirizwa na buri wese bireba.
Ni ngombwa by’akarusho ariko ko uwatanze imbaraga n’ubwenge yungura abandi, na we abona umusaruro ukwiye w’uwo murava we ku murimo. Umushahara fatizo ni ngombwa kugira ngo kunyunyuza imitsi y’abakozi birekere aho mu bigo byinshi, abakozi bareke gukomeza gusaza imburagihe kubera gukora birenze imbaraga zabo, kandi koko abakozi n’imiryango yabo bashobore gutera imbere.
Umushahara fatizo ni inkingi y’agaciro n’iterambere by’umukozi, ni inkingi ikomeye y’ubukungu bw’igihugu kuko abakozi barushaho kwitanga, bahembwa neza bagahaha byinshi, bityo bakishyura imisoro n’inganda na serivisi bikarushaho gukora byinshi; bakiteza imbere ari na ko bateza igihugu imbere.
Umushahara fatizo ugendana n’ibiciro ku isoko wabaye ihame mu bihugu byose byateye imbere. Byumvikana neza ko ari igikoresho cy’ubukungu no guteza imbere umurimo n’imibereho myiza y’abakozi. Umushahara fatizo utuma abakozi biteganyiriza iminsi mibi, bityo haba igihe babuze akazi by’igihe gito cyangwa igihe bageze mu zabukuru ntibabe umuzigo ku miryango yabo no kuri Leta.
Mu Rwanda, turacyategereje Iteka rya Minisitiri w’Umurimo rigena umushahara fatizo nk’uko biteganywa n’ingingo ya 68 y’Itegeko ryo muri 2018 rigenga umurimo mu Rwanda.
Inkunga z’amahanga ntizizabuze Abanyafurika gukora cyane
Agenda 2063 ya Afurika Yunze Ubumwe (AU) ivuga mu ngingo yayo ya mbere ko Umugabane wacu ugomba kuzaba ufite uburumbuke n’iterambere bihagije kandi bidasubira inyuma. Mu ngingo ya gatandatu, hakemezwa ko ibyo byose bizashoboka kubera ko abaturage ba Afurika ari bo bazashyirwa ku isonga ry’imigambi n’ibikorwa byose. Ibyo byose ntabwo byazashoboka umurimo udatejwe imbere bihagije ngo n’abawukora mu bushake n’ubwitange bawubonemo umusaruro bawutegerejeho.
Muri uku kwezi kwa Gicurasi, buri tariki ya 25, ni umunsi wahariwe Afurika Yunze ubumwe, Afurika yishyira ikizana.
Afurika ntabwo izigera yishyira ngo yizane, ntabwo izigera itera imbere igishingiye ku nkunga z’amahanga. Inkunga z’amahanga ubundi zishingiye ku mahame abiri y’ingenzi: kurwanya ubukene bukabije no kutubuza gutera imbere ku buryo buhagije.
Bisa n’ibivuguruzanya, ariko ni ukuri. Ibihugu byinshi bikennye cyane, haba ikibazo cy’umutekano muke mu babituye bigasaba ko ibihugu bikize biza guhosha, bakabura isoko ry’ibicuruzwa byabo, kandi bikaba impamvu yo kwimukira iwabo ku bwinshi. Ntibabyifuza na gato. Gutera imbere bihagije na byo byaba ishyano kuri ibyo bihugu byakize kuko byatuma ibihugu byari bikennye bibaho bitagikeneye ibikize.
Ibihugu byose byaba byishoboye, hakaba ubuhahirane mu bwubahane gusa. Ubwo ibihugu bisanzwe bikize byaba bibuze isoko rihendutse ry’iby’ibanze bakenera mu nganda zabo (row materials) kuko na twe twaba dushoboye kubyikoreshereza mu nganda zacu; kandi bakabura n’isoko batugurishamo baduhenze ibiba byavuye mu nganda zabo, kuko na twe twaba tubyikorera.
Icyo gihe abaturage babo babura imirimo, ubushomeri bukiyongera kimwe n’ingorane za politiki bigendana, imisoro ikaba mike, ubukungu bukazamba, n’izindi ngorane. Ibihugu bikize bizahora bikora ibishoboka byose ngo bitazagera aho.
Iyo ibihugu bikize biha ibikennye inkunga, biba birimo no gusinziriza abaturage babyo bihereye ku buyobozi bwabyo. Amahirwe ni uko mu Rwanda ubuyobozi bw’igihugu bwatahuye ayo mayeri kera. N’ubwo hari igihe inkunga ziba ngombwa, ntizigomba kuzahoraho. Ikigomba kuzahoraho ni ubutwererane hagati y’ibihugu kuko nta mugabo umwe.
Ubutwererane buba mu bwubahane; inkunga itera gusuzugurika kuko igihe cyose ugutera inkunga aba ari hejuru yawe. Nyuma y’Intambara ya II y’Isi yose, Abanyaburayi batewe inkunga ikomeye n’Abanyamerika mu cyiswe “Marshall Plan”. Yarabafashije cyane, ariko ntiyakomeje. Yabashoboje kongera kugera aho birwanaho, ibyo byari bihagije. Ubundi bitabiriye umurimo, ubu bakaba barigejeje ku rugero rw’ubukungu n’iterambere tubaziho.
Ntabwo ibihugu bikennye uyu munsi bishobora gutekereza ko hari umunsi bitazakenera inkunga bikareka gusabiriza no gusuzugurika igihe cyose bitaritabira umurimo uko bigomba. Nk’uko byavuzwe haruguru, inkunga z’ibihugu bikize si umutima mwiza, ni ukwiteganyiriza.
Ibyo bihugu biramutse bihagaritse inkunga, hari ababura uko bifata muri ako kanya, ariko amaherezo amahitamo yazaba gukora cyane, hakaba gukanguka koko. Ibihugu bikize bikeneye ko ibikennye bikomeza kumenyera ubuzima bworoshye, aho ingengo z’imari zizakomeza gushingira ku nkunga n’imyenda, bityo ibihugu bikize bikazahora byubashywe kandi bitinywa, bityo ubuhangange bwabyo bukazaramba.
Mu myaka itari myinshi ishize, u Bushinwa bwabarirwaga mu bihugu bikiri mu nzira y’amajyambere. Ubu ni bwo bufite ubukungu bwihagazeho ku Isi inyuma ya Amerika. Ibihugu by’iburengerazuba bw’Isi byakize kuva hambere, birimo gukora ibishoboka byose ngo u Bushinwa budindire. Bose bafite ubwoba ko mu myaka mike, u Bushinwa buzaba ari bwo bukungu bwa mbere ku Isi.
U Bushinwa ntabwo bwatejwe imbere n’inkunga, bwatejwe imbere n’umurimo. Ku Isi hose, Abashinwa bazwiho ko ari abakozi ndetse ntibagire n’umurimo n’umwe basuzugura igihe cyose wagira uruhare mu kwiteza imbere.
Umwanzuro
Kugira ngo ibihugu bya Afurika bitere imbere koko maze byigenge nyakuri, birasabwa guha agaciro gake inkunga n’imyenda by’amahanga, bigashyira imbere umurimo unoze, ukoranwe ubushake n’umurava, ikoranabuhanga n’ubushakashatsi bigatezwa imbere, umurimo ukongera umusaruro w’ibigo n’igihugu, umurimo ugateza imbere umukozi n’umuryango we n’igihugu muri rusange.
Nguko uko tuzagera kuri Afurika twifuza; nguko uko ibihugu byacu byose bizigenga koko maze bizajye biseruka mu ruhando rw’amahanga bifite ishema kandi byubashywe na buri wese.
Iyi nyandiko yubakiye ku gitekerezo bwite cy’Umunyamabanga Nshingwabikorwa wa INSP!R ZAMUKA, Impuzamiryango iteza imbere umurimo unoze n’Imibereho myiza y’Abaturage, Gasore Seraphin


text:
Icyahagurukije Bamporiki ni uburyo ibikorwa byo guhakana no gupfobya Jenoside yakorewe Abatutsi bikomeje gukaza umurego cyane cyane hifashishijwe imbuga nkoranyambaga, urubyiruko rukaba rubyishoramo ku bwinshi mu gihe harimo n’urwavutse nyuma ya Jenoside.
Bigaragara ko ubutumwa Bamporiki yatanze bwageze ku bo bugenewe bamwe bakaba batangiye kumusubiza na bo babinyuje mu ibaruwa bamugeneye bamwizeza ko batari mu mubare w’abagomera urwababyaye.
Ibaruwa urubyiruko rw’Abanyarwanda baba mu Budage banditse basubiza Bamporiki
Hobe Hobe!
Nyakubahwa muyobozi wacu twishimiye intashyo mwaduhaye zuje ubwema n’ubwenge.
Turabashimira kutuzirikana mukagera aho muduha inama nyinshi ndetse n’impanuro zikubiye mu ibaruwa muherutse kutwandikira.
Twebwe urubyiruko ruba mu Budage (Rwanda Youth Transformers) twishimiye kubasubiza tugira tuti “Murakarama!”
Nyakubahwa nk’uko mutwibutsa amateka y’igihugu cyacu kuva mu ihangwa ryacyo kugeza none, aho turi mu mahanga duhora dukotanira gusigasira umuco, indangagaciro na kirazira by’aho dukomoka nk’uko twatongerewe n’Umwami Gihanga Ngomijana gushakira u Rwanda imbuto n’amaboko.
Nyakubahwa muragira muti “Abanyarwanda bo hambere aha batatiriye igihango, bagasemura ubwiru, umuco ugaca injishi, kirazira ikimukira ikizira! Twebwe urubyiruko amaboko y’igihugu mizero yacyo, twiyemeje gukurikiza urugero rw’abimanye u Rwanda ari bo bato batari gito, Inkotanyi zabohoye u Rwanda zikanahagarika Jenoside yakorewe Abatutsi mu 1994.
Nyakubahwa ntitwirengagije ko hari abasoroma imbuto z’ubuyobe bakomora ku bataramana u Rwanda aho kurutarama.
Twe nk’urubyiruko ruba mu Budage twumva byinshi birimo n’ihakana rya Jenoside yakorewe Abatutsi mu 1994. Abandi na bo bakavuga ko habaye Jenoside ebyiri.
Ariko kubera ko tuzi ko umuti w’ikibazo uhera mu kukimenya no kugisobanukirwa, twiyemeje guhagarara ku kuri no kurwanya abo bose bagoreka ayo mateka baharanira inyungu zabo bwite no guhunga ingaruka z’ibyo basize bakoze.
Ibyabaye mu Rwatubyaye ni amahano ariko ntibigasubire: Nk’uko Umukuru w’Igihugu cyacu ahora abisubiramo, ntitwasubiza isaha inyuma ngo duhindure amateka yaranze u Rwanda rw’ejo hashize ariko Urwatubyaye tuzi neza ko turufite mu maboko yacu. Nirweme! Dufite rero uruhare mu kugena ejo hazaza harwo.
Duharanira u Rwanda rutarangwamo ivangura rishingiye ku cyo ari cyo cyose, u Rwanda rw’abanyarwanda rwimakaza ubumwe n’iterambere. Ndi Umunyarwanda ni yo ntero kandi idufasha gusobanurira Abanyarwanda n’abanyamahanga batarasobanukirwa aho u Rwanda rugeze n’icyerekezo cyarwo.
Nyakubahwa, mwe dufata nk’indorerwamo yacu, tubijeje ko mu byatujyanye tuzahaha, duhahira u Rwanda, tukaniyungura ubumenyi tubigiriye aho dukomoka.
Abazadutinza mu nzira badushukisha ibishashagirana tuzabazwira tuti “Turihuta.” Kandi tuzihuta tudasize u Rwanda inyuma tutazamera nk’aka wa mukozi wakoraga mu ndege akayigurutsa yasize igitabo cy’ingenzi. Twiyemeje kuba ba Mutagoma. Twakiranye amaboko yombi impanuro zanyu, ibyo mudusaba twiyemeje kubikora kuko biri mu nyungu zacu, iz’abanyarwanda ndetse n’abazadukomokaho.
Ubufatanye namwe, kugendera kure ikibi n’ababi no gukora ibyungura u Rwanda turemera neza ko ari ibuye ry’ifatizo rizadufasha kuba abahuza b’ibihe turimo n’ibizaza bityo natwe tukazasigira abazadukomokaho umurage mwiza natwe dukomora ku bari kurenga mu gihe twe duhinguka. Ndetse n’urumuri rw’ikizere duhabwa n’intore izirusha intambwe tuzaruhererekanye uburaherezo maze imirasire y’umucyo warwo isakare ku Banyarwanda aho bari hose.
Murakoze tubifurije ubuzima buzira umuze.
Twemane n’Urwatubyaye!


text:
Abagabo birabagora kwakira ko umukobwa bakunze abanze ,kwemera ko ubenzwe n’umukobwa wari warimariyemo biragorana cyane .Dore amayeri atatu wakoresha umukobwa wakwanze akakugarukira:
1.Kubera inyangamugayo amarangamutima yawe.
Umukobwa nakwereka ko akwanze ntuzamuhishe amarangamutima yawe kuri icyo cyemezo akugejejeho .Abakobwa bakunda umuntu ugaragaza ikimurimo.Ntugace iruhande niba ushaka ko mukundana.
2.Mutege amatwi
Abagabo bamwe usanga bahita gusuzugura umukobwa kuko atabemereye ko bakundana.Ntabwo ari byiza ko ubigenza utyo kuko bakubenze.Ni byiza ko wumva ibitekerezo bye kuko kumutega amatwi bishobora gutuma ahindura ibitekerezo yari yafashe.Ushobora kwaka umukobwa urukundo akarukwima bitewe nigikomere yagiriye mu rukundo kitarakira.Niyo mpamvu ukwiye kwihangana ugakomeza kwitwara neza ,ugategereza.
3.Gukosora ihanahana butumwa.
Itumanaho iyobrikozwe neza bituma umukobwa yongera gutekereza ko umwanzuro yafashe .Bisaba ko ukomeza kumubwira neza na nyuma yuko akweretse ko yakwanze.Ubugwaneza uzamwereka buzamufasha kumenya ko agomba kukubaha.


text:
Ubusanzwe abagabo bakunze kugaragara nk’abatagira ikintu na gito bitaho, gusa imbere muri bo mu buryo twakita ubwa bucece bita ku bintu cyane ndetse abahanga bagaragaza ko barusha kure abagore kwita ku bintu bimwe na bimwe. Inyarwanda.com yifuje kugaragaza ibintu 10 muri byinshi abagabo bifuza kumva bivuzwe n’abagore babo bikabanezeza.
Mu buzima busanzwe abantu barakenerana, gusa abari mu rukundo bo bakenerana kuri byinshi bitandukanye bigeze n’aho umwe hari ibyo aba yifuza gukorerwa cyangwa se kubwirwa na mugenzi we bari mu rukundo cyangwa babana nk’umugore n’umugabo. Aha Inyarwanda.com yifashishije inyandiko za Dayan Masinde zanyujijwe kuri Capital FM yabahitiyemo ibintu 10 abagabo bifuza kumva babibwiwe n’abagore babo.
1. Ndagukunda
Ubusanzwe ijambo "Ndagukunda" risa n’irisanzwe ku bakundana, ariko ryumvikana nk’iridasanzwe iyo ribwiwe umugabo mu buryo bwihariye kuko bituma umugabo yumva neza ko umwanya we wubashywe nk’umugabo. Umugabo we ashobora kutavuga ijambo "Ndagukunda" inshuro nyinshi ariko agukunda, azishimira kumva umugore we amubwira ko amukunda kuruta uko we yabimubwira nk’umugabo.
2. Ni izihe nzozi zawe?
Abagabo bakunda gusa n’abiyemera cyangwa bakagaragaza ko nta bufasha na buke bakeneye. Ariko bikoranywe urukundo, kwa kwiyemera birashoboka cyane kubimucaho ndetse bikanagaragaza neza ko umugabo akeneye umugore. Imana yaremye abagabo ngo bakenere umufasha ariwe mugore. Umugabo yumva atekanye iyo akunzwe n’umugore ushyira ibintu ku murongo, umuha ibitekerezo ariko akanazana ibyo twakita k’ingorane mu buzima bwe.
Wa mugore ushobora kumugora akamubaza zimwe muri gahunda ze nk’aho agiye ndetse akaba yajyana nawe bibaye bitabangamye, akamubaza inzozi ze ndetse bakazisangira ku buryo inzozi z’umugabo ziba iz’umugore we n’iz’umugore zikaba iz’umugabo we. Ikirenze kuri ibyo, hafi y’umugabo wese ufite aho ageze kandi wishimye haba hari umugore witaye ku kuvumbura uwo ari we.
3. Ndakwizera
Iyo umugabo amenye ko afitiwe icyizere n’umugore we, arushaho kumufungukira cyane. Ibyo kandi bimuha kumva ko asa n’urinzwe n’uwo bashakanye ndetse bikanamurinda gutinya, akaba yakemera kurwanira umugore we intambara iyo ariyo yose.
4. Ndagukunda, nta wundi mugabo umeze nkawe
Mu isi yemera ko umugabo ashoboye, umugabo anyurwa bidasanzwe iyo umugore we ari kumushimagiza. Yego, hari abagabo benshi beza kandi bakomeye ku isi, ariko buri mugabo wese yifuza kumenya uko agaragara mu maso y’umugore we bikamuha ishusho y’uwo ari we mu isi, ndetse bikanamufasha kumva ko ari igihangange.
Abagabo muri kamere yabo ni indwanyi, buri munsi kuri bo ugaragara nk’intambara, iyo rero umugore ashimagiza umugabo we ndetse akaba yanamuvuga ahihishe no mu ruhame, aba arushijeho kumwongerera icyizere cyo kurwana ndetse akanatsinda ya ntambara. Gusa iri jambo risaba kurivugana ubushishozi ndetse n’urukundo rwuzuye, kuko hari abagabo badakunda amagambo nk’ayo. Ibi rero ku mugabo w’umunyamahane ashobora kubyumva nk’aho hari abandi bagabo ufite uri kumugereranya nabo kandi washakaga kubaka urukundo rwanyu kurushaho
5. Ndakubabariye
Birasanzwe ko abantu babiri bari mu rukundo bashobora kugirana ikibazo runaka cyangwa se bakaba batakumvikana ku kintu, bakababazanya bitunguranye cyangwa bifite impamvu. Ni gake cyane umugabo ashobora guca bugufi ngo asabe imbabazi, ariko niba agerageje kugusaba imbabazi ku makosa yagukoreye, ca inkoni izamba, ntumubwire nabi ngo usakuze cyane cyangwa umwihishe ngo wange kumwumva. Mubabarire kandi iyo ngingo munayiveho, nibirangira ntuzigere uyigarura mu biganiro byanyu, kandi ntugakunde kuvuga ku makosa y’ahashize, waba uri kwisenyera. Umugabo ashimishwa no kumva ko ababariwe, biramubohora. Nawe kandi numukosereza, mugore ntuzatinye gusaba imbabazi, ca bugufi umusabe imbabazi azakubabarira.
6. Twasenga?
Umugabo iyo ava akagera, umugabo yaba yizera Imana cyangwa atayizera yubaha isengesho. Ikindi umugabo ni we mutware w’umuryango, imibanire n’urugo byose byubakira ku Mana. Ariko gusenga si akazi k’umugabo wenyine, ahubwo azishima cyane umugore we nafata iya mbere mu kwita ku nshingano zimwe na zimwe, maze umugabo nawe amushyigikire. Umugabo wese ashimishwa no kugira umugore usenga, umwiza atari ku isura gusa ahubwo no mu ntekerezo ze afite intumbero. Gusenga bigaragaza umugore wubaha Imana, ndetse unafite urukundo.
7. Umunsi wawe wagenze gute?
Abagore benshi bakunda kwihugiraho, bakirebaho ku kantu kose ndetse bakashaka kurebwa n’abagabo cyane cyangwa bakifuza kumva abagabo babo bababaza uko umunsi wabagendekeye. Ikindi abagore bose bifuza abagabo babatega amatwi bakumva iby’imigendekere y’umunsi wabo, ariko ntibibuke gushaka kumenya uko umunsi w’umugabo wo wagenze.
Inyarwanda.com iragufasha kugira itandukaniro, ntuzahore uri nk’abandi bagore, fata iya mbere ubaze umugabo wawe uko umunsi we wagenze, umuhe umwanya agusobanurire umwumve umutege amatwi kandi wite ku byo akubwira. Iyo umugabo abajijwe uko umunsi we wagenze, ku nshuro ya mbere ashobora gutungurwa ndetse akaba yabura n’icyo avuga, ariko nukunda kujya umubaza icyo kibazo kenshi, bizatuma agufungukira kurushaho kuko azabona ko yitaweho kandi akunzwe kurushaho. Abagabo bakunda kumvwa cyane nabo, bashaka umuntu wo kwizera cyane, bakaruhukana ndetse bakanasangira ibyishimo.
8. Ndatekereza Ko Wibeshye
Abagabo bakunda kubaho nk’abayobozi, ariko ntabwo banga gukosorwa, icyo bitaho cyane n’uburyo bakosorwamo. Iyo umugabo yakosheje, bisaba ko umugore we amwegera akamwereka ikosa yakoze ariko hano bisaba ko umugore adahubuka ahubwo abikorana urukundo n’ubushishozi. Atari mu buryo bwihutisha ibintu, adateshejwe agaciro, adakojejwe isoni mu bantu, adatutswe cyangwa ngo abwirwe nabi mu buryo ubwo ari bwo bwose kuko ikosa ntirihanishwa irindi.
Mukosorere ahiherereye, mwereke igitekerezo cyawe n’uko ubyumva ndetse umwereke n’igisubizo cyakosora iryo kosa, ntubimuhatire umuhe umwanya abitekerezeho, ntumwihutishe byose ni buhoro. Uburyo wakoresha nk’umugore ndetse na kamere yawe ubwabyo ubikoresheje mu rukundo byamutsinda agaca bugufi. Bigaragazako witaye ku mugabo wawe ndetse hari ibyiza ushaka kumuremamo. Abagabo bakururwa cyane n’abagore babuka mu buryo bwose.


text:
Umugabo yakuyemo imyenda asigarana akenda k’imbere maze agenda mu muhanda ahetse umusaraba nka Yezu/Yesu anavuga ko yapfuye akazuka.
Uyu mugabo utatangajwe amazina, ni uwo muri Afurika y’Epfo. Amashusho n’amafoto agenda acaracara hirya no hino yigize Yezu/Yesu yemeza ko yapfuye akazuka kandi ko atazongera gupfa na rimwe akanemeza ko abantu benshi banze kuva mu byaha, ibintu abona bikamubabaza cyane.
Amakuru ya News365, avuga ko uyu mugabo ku munsi wa Pasika ari bwo yagaragaye bwa mbere yikoreye umusaraba yambaye ubusa yasigaranye akenda ko kwambara imbere. Muri kiriya gihe, amatorero amwe n’amwe agira umuco wo kwigana imibabaro Abayahudi bagize kuri Mesiya.
N’ubwo byari bimeze bityo, byatunguye abantu bose mu gihe umugabo w’umunyafurika washakaga kugaragara nka Yesu yagendaga mu muhanda yiruka avuga amagambo ibyanamuviriyemo gukubitwa.
Amwe mu magambo uyu mugabo yagendaga avuga ahetse umusaraba, aragira ati: “Sinshaka kongera gupfa, abantu ntibihana ahubwo bagiye gucengera mu cyaha. Ku bw’ibyo, nta kamaro mu rupfu rwanjye”.


text:
Amahwa ya Kasi
Amahwa ya Kasi (izina ry’ubumenyi mu kilatini Pinus kesiya ) ni igiti gikura vuba cyo muri Aziya, kitajya kiboneka hanze y’aho gihinze. Ibiti bigira uburebure buri hagati ya metero 30 na 35 n’igihimba gishobora kugera kuri metero 1 y’umubyimba. Buri shami rigira amahwa atatu, rimwe rimwe rifite hafi ya santimetero 15 na 20 z’uburebure. Imbuto z’ibi biti (mu ishusho ry’umutemeri) zigira uburebure buri hagati ya santimetero 5 kugera ku 9 noneho intete zikagira hagati ya santimetero 1,5 kugera kuri 2,5.
Inkomoko y’amahwa ya Kasi ni mu karere ka Himalaya: uhereye mu majyaruguru y’uburasirazuba bw’ubuhinde (muri iki gihe hakurwa imbaho gusa mu misozi ya Kasi na naga, muri leta ya Megalayi na Manipuru), mu Bushinwa (Mu ntara ya Yunani), Buruma (Miyanimari), amajyaruguru ya Tayilani, Lawosi, Viyetinamu (Layi Cawu, Langi soni, Cawo Bangi, Kuwangi Ninihi) no muri Filipine (Luzoni). Amahwa yo muri Filipine aboneka mu bwoko bwa Pinus insularis. Mu Bushinwa haboneka ubundi bwoko bwitwa amahwa ya Yunani (Pinus yunanensis). [1]


text:
Amakuru ku iyegura mu gihiriri ry’abayobozi atangiriye i Rusizi mu gihe cya Covid-19
Abayobozi batandukanye mu karere ka Rusizi beguye ku nshingano zabo nkuko byemezwa n’ubuyobozi bw’aka karere buvuga ko bateguye ahubwo basezeye.
Aka karere niko kabanjirije utundi mu iyegura mu gihiriri cy’abayobozi muri iki gihe cya Covid-19; kuva yagaragaye mu Rwanda. Baje bakurikira abo mu ka Musanze beguye tariki 24 Gashyantare barimo Abanyamabanga Nshingwabikorwa b’Utugari n’ababungirije bashinzwe ubukungu n’iterambere ry’abaturage (Sedo), bari babanjirijwe n’ab’imirenge.
Amakuru ku iyegura ry’abayobozi barimo uwari gitifu w’akarere n’abandi barimo ba gitifu b’imirenge yatangiye guhwihwiswa tariki 5 Gicurasi 2020. Yaje kwemezwa na Meya w’aka Karere, Kayumba Ephrem mu kiganiro yagiranye na RBA, yavuze abeguye n’impamvu yabyo.
Agira ati “Inkuru ni ukuri ukuri hasezeye umunyamabanga nshingwabikorwa w’akarere [Mushimiyimana Ephrem] ndetse n’ab’imirenge bagera kuri batatu. Impamvu ahanini ishingiye mu kuzuza inshingano.”
Akomeza avuga ko u Rwanda ruri mu gihe cyo gusoza icyerekezo 2020 rutangira 2050, ngo bikaba bakaba bivugira ko batakibashije kubahiriza inshingano zabo ku buryo bashobora gukora ibindi bitandukanye n’inshingano bari bafite.
Yongeraho ati “Ntabwo begujwe kuko iyo umuntu yanditse gusaba gusezera ku kazi aba yabisabye, ikiba gisigaye ni ukubisuzuma natwe nk’ubuyobozi tukareba niba koko impamvu uvuga zifite ishingiro tukamwemerera ariko ikigaragara ni uko byavuye mu bushake bwabo.”
Imyanya bavuyeho ngo izashyirwaho ababa bayizibaho icyuho mu gihe hategurwa izindi nzira zo kuyishyiraho abandi. Kuba ngo aba bayobozi badahari ngo nta cyuho cy’imitangire ya serivisi biza guteza.
Ba gitifu beguye ni abo mu mirenge ya Nkanka, Nkombo na Butare. Mu bandi bavugwa harimo uwayoboraga One stop center mu karere n’ushinzwe irangamimerere mu murenge wa Rwimbogo.
Muri aka karere ngo hari ibibazo birimo kugeza unuturage ku bukungu bukwiye.
N. D


text:
Inyota yo kumenya amanota yateye abanyeshuri gutakaza amafaranga y’ubusa
Ikigo cy’Igihugu gishinzwe Ibizamini n’Ubugenzuzi bw’Amashuri (NESA) cyashyizeho urubuga rwo kurebaho amanota itarayashyiraho, none byashyuhije abantu imitwe ariko n’amafaranga yabo ahagendera bajya gushaka interineti abandi bohereza mesaje kuri telefoni.
Inkuru imaze iminsi mu babyeyi bafite abanyeshuri bakoze ikizamini cya leta n’abanyeshuri ubwabo ni iy’amanota baba baragize muri ibyo bizamini.
Bamwe ku banyeshuri n’ababyeyi bamaze iminsi bakora ingendo bajya kureba amanota yabo ahari inzu zicururizwamo serivisi za interineti (cyber cafe), abandi bakoresha telefoni bohereza ubutumwa.
Umugore waturutse i Runda mu karere ka Kamonyi yagiye kurebera ayo manota ahitwa mu Nkoto, aho avuga ko yagenze igihe cy’isaha ngo agere aho yari agiye kurebera amanota, ariko ataha ababaye.
Yagize ati ” Ndababaye kubera impamvu ebyiri, nkubise amaguru y’ubusa, ikindi ni uko amanota y’umwana wanjye ntayabonye.”
Uyu mugore avuga ko yashakaga kuyamenya ngo ategure ibyo kujyana ku ishuri umwana we urangije umwaka wa gatandatu w’amashuri abanza.
Umunyamakuru wa The Source Post yiboneye neza umubyeyi wohereje ubutumwa uko biri ku rubuga rwa NESA ashaka kureba amanota y’umwana we ariko ntibyakunda.
Abakora ahatangirwa serivisi za interineti (Cyber Cafe) mu murenge wa Rugarika hafi y’ibiro by’umurenge bavuga ko hari ababyeyi n’abana babagana bashaka kureba amanota ariko bagasanga ntarasohoka. Ibyo kandi umunyamakuru yabyiboneye mu Mujyi wa Muhanga, aho bamwe babona bidakunda ariko bamaze kwishyura imashini baba bakoreyeho.
Ku rubuga rwa NESA, hariho porogaramu yafasha abantu kureba ayo manota, kimwe mu byashyuhije abantu imitwe bakagirango ni ukuri amanota yasohotse. Bamwe mu bakurikiranira ibintu hafi bibaza impamvu ubu buryo bwashyizwe ku rubuga kandi butaratangira gukoreshwa.
Ubu buryo bushukana bwagiye bukwirakwizwa ku mbuga nkoranyambaga zitandukanye, zituma abantu babazanya niba ari ukuri, ariko hari ababanzaga guhinyuza.
Ku rundi ruhande NESA yasohoye itangazo ko amanota y’aba banyeshuri azasohoka mu cyumweru gitaha.
Mu gihe bitaganyijwe ko amashuri azatangira tariki 11 Ukwakira 2021, bamwe mu babyeyi bibaza niba mu minsi itanu bazaba bamaze kwitegura koherezayo abana babo kuko ngo bataramenya ibisabwa, bakavuga ko amanota yatinze gutangazwa.
Ntakirutimana Deus


text:
Abayobozi ba Kiliziya gatolika ni abenegihugu nk’abandi . Bafite uburengazira bwo kuvuga icyo batekereza ku migendekere myiza cyangwa mibi y’igihugu hagamijwe guharanira icyarushaho kuzana amahoro n’ubutabera mu gihugu. Bafite uburenganzira bwo gutora abategetsi. Bafite inshingano yo kumurikira intama bashinzwe cyane cyane igihe ibirura byiteguye kuziraramo . Bafite inshingano yo kubahiriza amategeko y’igihugu no gushishikariza abo bashinzwe kuyubahiriza mu gihe ayo mategeko atarenganya rubanda ahubwo akaba ashingirwaho ineza rusange.
Muri iki gihe mu karere k’ibiyaga bigari hari ikibazo gikomeye cy’abategetsi barangije manda bemererwa n’amategeko ariko bakaba bashaka gusuzugura no gusuzuguza Itegekonshinga kugirango Repubulika bazihindure nk’ingoma ya cyami na gihake , bityo bihamire ku butegetsi ubuziraherezo, mu nyungu zabo bwite.
Ese abeposkopi gatolika bagomba gukomeza kwicecekera cyangwa nk’abayobozi bizewe na rubanda bakwiye gutanga urumuri ?
Abepiskopi bose bo mu gihugu cya Kongo (RDC) bo ntibazuyaje kugaragaza ko ari abagabo b’intwari cyane , batagendera ku iterabwoba na baranyica kuko batajya na rimwe bemera kuryamira ijambo ry’ukuri babona neza !
Mu nama yabo (CENCO)yabaye kuva taliki ya 24 kugera ku ya 28 Kamena 2013 batangaje ku mugaragaro ko batazashyigikira ko Perezida Kabila asuzugura itegekonshinga kugira ngo yongere yitoreshe nk’umukuru w’igihugu. Koko rero Itegekonshinga ryo mu 2006 RDC igenderaho muri iki gihe rigena ko Perezida wa Repubulika atorerwa mada y’imyaka itanu , kandi akaba adashobora gutorerwa manda zirenze ebyiri. Iri tegekonshinga kandi riteganya ko iyo ngingo yaryo ya 220 idashobora guhindurwa .
Abepiskopi gatolika bagendeye kuri iyo ngingo bemeza ko igomba kubahirizwa n’abenegihugu bose kuko basanga ariyo shingiro ry’amahoro mu gihugu. Abepiskopi babiheraho bakibutsa ko Leta ya RD Congo ari Repubulika, atari ingoma ya cyami !
Twibaze impamvu
*Ese mu Rwanda, Abepiskopi bacu nabo bashobora gutinyuka bakamagana ihindurwa, ryifuzwa n,Agatsiko ka Kagame, ry’ingingo y’101 y’itegekonshinga ryo mu 2003 u Rwanda rugenderaho iteganya ko Perezida wa Repubulika y ‘u Rwanda atorerwa manda y’imyaka irindwi kandi akaba adashobora gutorerwa manda zirenze ebyiri ?
*Ese Abepiskopi gatolika bo mu Rwanda bo bemera ko u Rwanda ari Repubulika , atari ingoma ya cyami ?
*Ese abepiskopi gatolika bo mu Rwanda bemera ko bafite inshingano yo kumurikira rubanda no kubashishikiriza kurengera uburenganzira bwabo mu gihe abategetsi b’inda nini nk’abariho muri iki gihe bakomeje kwikubira ibyiza byose by’igihugu ?
*Ese aho abepiskopi gatolika bo mu Rwanda bazi ko kwicecekera mu gihe akarengane gaca ibintu,
-mu gihe urubyiruko rukomeje kuvangurwa hashingiwe ku bwoko,
-mu gihe abantu barigiswa n’ubutegetsi ku mugaragaro,
-mu gihe inzirakarengane zicwa imirambo igatabwa mu nzuzi n’ibiyaga,
-mu gihe urubuga rwa politiki rufungwa nta mpamvu kugira ngo agatsiko k’abantu bamwe gusa bakomeze biharire ubutegetsi,
-….?
Umwanzuro
Aho igihe si iki ko abepiskopi gatolika b’u Rwanda nabo batobora bakamagana ubwikanyize n’igitugu cy’abategetsi bacu ? Aho bakomeje kwicecekera ntibabikore, Kiliziya gatolika ntizafatwa nk’ikorera mu kwaha k’ubutegetsi burenganya rubanda ? Aho iyi rubanda niyibohoza ku mbaraga zayo yonyine Kiliziya yacu ntizarebwa nk umufatanyabikorwa wa FPR-Inkotanyi mu gusenya u Rwanda n’abanyarwanda ?
Ni ibibazo nibaza gusa , ariko nkababazwa n’uko ndashobora kubibonera ibisubizo, njyewe njyenyine !
Marie Chantal Bamurange.
Umukristukazi wa Paruwasi Kabgayi


text:
Kicukiro: Hubatswe ibyumba by’amashuri 16 kuri miliyoni 172 bisimbura ibishaje
Yanditswe na SEZIBERA ANSELME
Akarere ka Kicukiro ku bufatanye n’inkeragutabara hamwe n’umuganda w’abaturage bubatse ibyumba by’amashuri 16 n’ubwiherero 24, mu rwego rwo gusimbura ibyari bishaje bikaba byitezweho gufasha abanyeshuri kwigira heza kandi hisanzuye.
Ibyo byumba byubatswe ngo bisimbure ibyari bishaje byasenywe nyuma yo kubona ko byari bito kandi ibikoresho bibyubatse byarangiritse ku buryo bishobora guteza impanuka igihe icyo ari cyo cyose.
Umuyobozi w’ikigo k’Igihugu gishinzwe uburezi, Gasana Janvier, ashima ubuyobozi bw’Akarere ka Kicukiro bwahise busimbuza ibyumba bishaje abana bakaba bagiye kwigira ahantu heza kandi hatekanye.
Yasabye akarere ko n’ahandi hakigaragara ibyumba byubatswe kera bikaba bigaragara ko ari bito kandi bishaje byasimbuzwa ku bw’umutekano w’ababyigiramo. Asaba ababyeyi n’abarimu kwigisha abana kubifata neza bityo bikazagirira akamaro n’abo mu gihe kizaza.
Gasana agira ati: “Kubaka ibyumba ni igikorwa kimwe, kubyitaho tubigirira isuku birakenewe. Mwigishe abana kwirinda kwangiza ibikoresho bibyubatse, babifate neza n’abo mu gihe kizaza bazabikoreshe bimeze neza”.
Umuyobozi w’Akarere ka Kicukiro Dr. Nyirahabimana Jeanne, atangaza ko mu mihigo ya buri mwaka y’Akarere haba harimo n’uwo kubaka ibyumba by’amashuri n’ibyumba bito kandi bishaje bizakomezwa gusimbuzwa ibishya.
Ababyeyi nabo bagaragaje ibyishimo batewe n’ibyo byumba binini kandi bishya kuko ibyari bihari bito kandi binashaje byubatswe mu 1985.
Mukandekezi Rachel yagize ati: “Ibi byumba ni binini kandi bitandukanye n’ibyari bihari kuko byari bishaje ku buryo bugaragara. Nizeye ko abana bagiye kwigira ahantu heza bisanzuye kandi n’umusaruro wabo uziyongera”.
Ibyumba by’amashuri byubatswe mu rwunge rw’amashuri rwa Masaka ya mbere ni 12 mu gihe mu rwunge rw’amashuri rwa Ayabaraya hubatswe ibigera kuri 4.


text:
“Ni Nyampinga” dutembera mu karere ka Nyaruguru, twahahuriye n’umugore wambaye ipantaro y'ikoboyi, inyuma yarengejeho igitenge, yambaye n’ishati y’amaboko maremare, atwaye igare. Tumwegereye yatubwiye ko akora akazi ko gutwara abagenzi ku igare nk’akazi ke ka buri munsi, bidutera amatsiko y’uburyo yamenye igare kugeza ubwo abikora nk’akazi, muri aka gace ko mu magepfo y’igihugu aho bitamenyerewe kubona abagore n’abakobwa batwara amagare.
Donatille afite imyaka 28 akaba yaravukiye mu Karere ka Bugesera. Muri aka Karere ni ho yamenyeye igare, dore ko ho bidasanzwe kubona umuntu utazi igare. Adutekerereza urugendo rwe yagize ati: “Ngejeje imyaka 12 natangiye gufata igare ry’ababyeyi nkaryiga. Kuko nari mugufi simbashe kugera ku ntebe, nacishaga ukuguru munsi ubundi abakobwa b’inshuti zange bakansunikira.”
Nk’umuntu ukiga gutwara igare, ngo Donatille yagwaga kenshi, rimwe na rimwe bikamuca intege akumva atinye kurisubiraho. Gusa ngo kubera ko yabikundaga, bwaracyaga akiyemeza kurisubiraho. Agejeje ku myaka 15 ngo ni bwo yarimenye neza ndetse aranarimenyera.
Icyo gihe Donatille yakundaga gutumwa cyane kuko ababyeyi bamuhaga igare ngo arigendeho maze bikamushimisha, bituma akura atwara igare. Nyuma y'igihe yaje kwimukira i Nyaruguru ari na ho yashakiye umugabo. Donatille yabwiye “Ni Nyampinga” ko ahageze yahabonye amahirwe ashobora kubyaza umusaruro. Yasanze hari abanyonzi bake, kandi bose ari abagabo. Mu kudusobanurira asa n’uwibuka ahashize yagize ati: “Ndibuka muri 2015 narwaje umwana, kandi umugabo wange yari mu kazi i Kigali. Ubwo ndicara ndibaza nti: ‘ko nzi igare kandi nkaba ndifite, uwagenda nkakorera amafaranga yo kujyana umwana kwa muganga!’ Ubwo mfata umwanzuro, negura igare njya mu gasantere ndatangira. Kuva uwo munsi bihita biba akazi.”
Gusa ngo akigera muri aka kazi ntibyahise biza kuko yabanje kubura abakiriya. Ese Donatille yitwaye ate muri iki kibazo? Aragira ati: “Narahageze negera abandi banyonzi, nkabona abakiriya baraza bagatega abandi, mfata umwanzuro wo gusiga igare ahantu ubundi ngenda mpamagara abantu mbabwira ko abashaka gutega igare cyangwa gutwazwa imitwaro baza nkabatwara”.
Akomeza avuga uko byamugendekeye ati: “Nuko haza umuntu ushaka ko mutwaza umutwaro, mbona inyungu nyinshi, mpita mvuza umwana. Icyo gihe nakomeje kunyonga none ubu mbasha gukemura bimwe mu bibazo byo mu rugo ndetse nkanizigamira.” N’ubwo kubura abakiriya byasaga n’imbogamizi, Donatille avuga ko atangiye akazi neza ari bwo yahuye n’imbogamizi zikomeye. Ati: “Nanyuraga ku bantu ntwaye igare bakanseka. Abana bato bagendaga bamvugiriza induru umuhanda wose. Ibyo byatumaga rimwe na rimwe nanga kujya gukora. Ariko ndibwira nti: ‘aho kugira ngo banseke nakennye bazanseke ndi kwiteza imbere." Donatille avuga ko hari n’igihe bamusuzuguraga bakanga kumutega bibwira ko ashobora kubagusha, ariko bagenda bamugirira ikizere babonye uko akora.
N’ubwo abenshi bamusekaga hari n’abamushimira ubwo butwari. Nyabyenda ni umusore na we utwara igare, akaba akorana na Donatille, ati “Mubonye bwa mbere atwaye igare naratunguwe nkabona atabasha guhekaho n’ikiro. Gusa naje gusanga atari ko biri kuko akorana imbaraga nyinshi mu kazi ke. Ibyo ndabimushimira. Ikindi kandi nasanze afite gahunda yo kwiteza imbere.” Esperance ni umukiriya uhoraho wa Donatille, we ngo amufata nk’ikitegererezo kuri we. Ngo ntagitinya kuko yabonye Donatille yaratinyutse gukora umurimo utamenyerewe ku bakobwa n’abagore bo muri aka gace batuyemo.
Donatille abwira abakobwa ko badakwiriye guha umwanya ababaca intege kandi ko badakwiriye kwicarana ubumenyi bazi. Ngo ahubwo bage bigishanya, buri wese yige ibyo atari azi. Atanga urugero ati: “Kuko natinyutse gukora akazi abo muri aka gace batatinyutse, abakobwa duturanye bansabye kubigisha, ubu iyo dufite umwanya ndabigisha”.


text:
Meteo Rwanda: Imvura y’umuhindo izaba ihagije mu gihugu
Yanditswe na MUTUNGIREHE SAMUEL
Ikigo k’Igihugu cy’Ubumenyi bw’Ikirere (Meteo Rwanda) cyatangaje ko muri iki gihembwe cy’umuhindo (kuva none Nzeri kugeza mu Kuboza 2018) hateganyijwe imvura ihagije ariko mu bice bimwe na bimwe byiganjemo iby’uburengerazuba bikazagwamo imvura ihagije ariko iziyongera ahandi ishobora kuzagabanuka.
Umuyobozi Mukuru w’Ikigo k’Igihugu cy’Ubumenyi bw’ikirere Meteo Rwanda, John Ntaganda Semafara, mu kiganiro n’itangazamakuru ejo hashize tariki ya 31 Kanama 2018, yavuze ko imvura y’umuhindo iteganyijwe izaba ihagije nk’isanzwe igwa mu bihe byiza, igihembwe cy’umuhindo kikazamara iminsi 90.
Ati “Igipimo k’imvura isanzwe mu bihe byiza ni igipimo mpuzandengo kiri hagati ya milimetero 490 na 540 Iburengerazuba, 290 na 350 Iburasirazuba, 450 na 510 Amajyaruguru, 390 na 470 Amajyepfo, 290 na 360 Umujyi wa Kigali. Ibi biraterwa ahanini n’uko ubushyuhe bwo mu nyanja ngari bugenda bwiyongera”.
Ahateganyijwe imvura ihagije ariko ishobora kuziyongera ni mu turere twa Nyaruguru, Nyamagabe, Nyamasheke, Karongi, Rutsiro, Nyabihu, Rulindo, Gakenke, Musanze, Amajyaruguru ya Muhanga, Iburasirazuba bwa Nyagatare na Gatsibo.
Ahateganyijwe imvura ihagije ariko ishobora kugabanuka ni mu karere ka Ngoma, Kireke, Kayonza, Rwamagana, Nyarugenge, Gasabo, agace k’amajyepfo ka Muhanga, Nyagatare na Gatsibo.
Umuyobozi mu kigo Meteo Rwanda ushinzwe iteganyagihe n’uko rishyirwa mu bikorwa, Tahirwa Anthony, yavuze ko byari biteganyijwe ko imvura y’umuhindo itangira kugwa hafi ku itariki ya 5 Nzeri ariko byagaragaye ko imvura yatangiye mu kwezi dusoje kwa Kanama bitewe n’impamvu zitunguranye.
Ati “Witegereje ibyabaye umwaka ushize, 2018 dusa n’aho tutigeze tugira igihe cy’akazuba, twarangije igihembwe cy’ukwezi kwa kenda kugeza mu kwa 12 imvura yagiye gusa nk’irangira hazamo za serwakira mu nyanja y’u Buhinde bituma imvura ikomeza.
Hari igihe nk’icyo ng’icyo kijya kibaho ugasanga nta gihe k’izuba kigaragayeho. Ni ko byagenze no mu minsi ishize habaye isangano ry’imiyaga n’ubuhehere bw’imyuka bwinshi mu kirere cyacu no mu karere k’Iburasirazuba tugusha imvura”.
Muri rusange, mu gihugu hose imvura y’umuhindo iteganyijwe gutangira mu cyumweru cya 2 cya Nzeri kugeza mu cyumweru cya 2 cy’Ukwakira uhereye mu Burengerazuba ukageza mu Burasirazuba.
Imvura y’Umuhindo iteganyijwe gutangira gucika guhera mu cyumweru cya 3 cy’ukwezi k’Ukuboza 2018 kugeza mu cyumweru cya 1 cya Mutarama 2019 uhereye Iburasirazuba ugana Iburengerazuba.
Ikigo Meteo Rwanda cyaboneyeho gusaba inzego za Leta zose, imiryango idaharanira inyungu, imishinga itandukanye ikorera mu Rwanda, amasosiyete y’abikorera ku giti cyabo ndetse n’Abaturarwanda bose ko bakwiriye gushingira kuri iryo teganyagihe bagafata ingamba zigamije kongera umusaruro w’ubuhinzi n’ubworozi, kwirinda no gukumira ibiza, kwirinda no gukumira indwara, kubungabunga ibidukikije, guteza imbere ibikorwa by’amazi no kongera ingufu z’amashanyarazi n’ibindi bikorwa bifitiye igihugu akamaro.


text:
Karongi: Hari abavuye Iwawa basubiye ku muhanda nyuma yo kwizezwa amasezerano ntasohozwe
Bamwe muri aba bana bavuga ko nyuma yo kuva mu kigo ngororamuco cy’iwawa bemerewe ibikoresho byo kwifashisha mu myuga itandukanye ariko kuva mu mwaka wa 2017 kugeza ubu ntibarabibona ibyo byatumye hari na bagenzi babo basubira mu buzima bahozemo.
Babonampuze agira ati” Bankuye ku muhanda banjyana Iwawa 2016 ,tuvuyeyo batujyana ku karere batugurira ibyo kurya barangije baratubwira ngo dusubire mu miryango ariko batubwira ko bazadushyira mu mashyirahamwe birangira batayadushyizemo n’ibikoresho ntibabiduha ;njye nari nigiye ubwubatsi ;ingaruka zabayeho ni uko twongeye tugasubira mu muhanda kandi baribakwiye kuba baduha ibikoresho tugashaka imibereho tukabona imibereho tukava mu muhanda”.
Minani Aimable agira ati”Nagiye kugororwa bankuye mu muhanda ngezeyo ndiga ndafata ,banzanye nta kintu bigeze bamarira n’abaje ejo bundi niko bababwiye twarategereje twarahebye,baratubwiye ngo bazadupangira umushinga ntawo twigeze tubona ,none ubuvugizi mwadukorera ni uko mwatuvuganira bakaba baduha nk’ibyo bikoresho ni muki (Impeshyi)umuntu agashaka akazi akareba uburyo yava mu buzima bubi akiteza imbere akava mu muhanda”.
Ubuyobozi bw’akarere ka Karongi ntiburagira icyo buvuga kuri iki kibazo mu gihe kingana n’ icyumweru radio Isangano dukesha aya makuru ibibasaba.
Umuyobozi w’akarere ntiyitabye telefoni muri icyo gihe cyose , umuyobozi w’akarere wungirije ushinzwe imibereho myiza y’abaturage yabwiwe iki ikibazo ariko kugeza iyi nkuru ikozwe muri icyo gihe cyose yasubizaga ko ari mu nama.
Akarere ka Karongi kari ku mwanya wa nyuma mu ntara y’Iburengerazuba mu bikorwa byo kwita ku bana bava mu bigo ngororamuco. Ibi byanagarutsweho na Sinayitutse Jean de Dieu Nelson umukozi ushinzwe gusubiza mu buzima busanzwe abana bava mu bigo ngororamuco ubwo yari mu kiganiro Umutumirwa kuri radio Isangano .
Agira ati”Mu by’ukuri iyo urebye ,ubwo ndashyira umwihariko kuri Karongi yacu dutuyemo tunakoreramo,iyo urebye Karongi mu turere turindwi tugize intara y’Iburengerazuba niyo iri ku mwanya wa nyuma mu gutanga igisubizo kuri ibi bibazo ;hamwe twagiye tuvuga hari gahunda za toolkit ,mu makoperative ,abantu ku giti cyabo, usanga Karongi ariyo ya nyuma n’abantu bayirimo kandi benshi ariko mu mbaraga zo kubasubiza mu buzima busanzwe ar inabyo bishobora gutanga igisubizo mu kwirinda ko bazasubirayo cyangwa se bakajyanayo n’abandi ,byatanga umusaruro baramutse bashyizemo imbaraga “.
Sinayitutse ashishikariza ubuyobozi cyane cyane ububafite mu nshingano kubigira ibyabo, abakozi babishinzwe bikaba umuhigo w’igihugu ntube umuhigo wo kubona amanota.
Ikibazo cy’abana bavuye mu bigo ngororamuco bamwe bagasubira mu buzima bakuwemo mbere, igisubizo cyabyo kirahari nkuko Evariste Murwanashyaka ,umuyobozi ushinzwe guhuza gahunda n’uburenganzira bw’umwana mu mpuzamiryango y’uburenganzira bwa Muntu CLADHO abivuga.
Agira ati”Ni ukuvuga ngo igikunze gukorwa cyane ni ukubagorora barangiza bakamwohereza iwabo ariko iwabo mu by’ukuri batarateguwe neza hatarabanje no gukorwa ubushashatsi bwimbitse ngo bamenye ngo ikintu cyatumwe umwana runaka ava iwabo ni ikihe ,kugirango asubizweyo ni uko cya kintu cyatumye ava mu rugo kigomba kuba cyabanje kuvaho,ababyeyi bateguwe bigishijwe nk’uko umwana agororwa;igisubizo ni ukubanza gukora ubushakashatsi kuri buri mwana hakamenywa ikibazo cyatumye buri mwana aza mu muhanda noneho muri cya gihe bari kugororwa hakaba hari n’urigutegura wa muryango we ariko igihe bitaraba tugafata umwana tukamusubiza twirengagije icyatumye ava mu rugo n’ubundi azongera agaruke mu muhanda”.
Imibare itangwa n’ikigo cy’igihugu gishinzwe Igororamuco NRS igaragaza ko mu karere ka Karongi hari abana 650 bavuye mu kigo ngororamuco cy’Iwawa kuva 2011 kugeza ubu.


text:
Yanditswe na SETORA Janvier
Mu mudugudu wa Kavumu ,Akagari ka Kigombe mu murenge wa Muhoza haravugwa urupfu rw’umwana w’umuhungu w’imyaka 14 witwa Fiston Habumuremyi mwene Habyarimana Célestin na Nzayisenga Justine waguye mu kidendezi zy’amazi kiremye ubwo sosiyete y’ abashinwa na STRABAG zahacukuraga amabuye yo gukoresha umuhanda Musanze -Rubavu .
Uyu mwana yari kumwe n’abandi bana bagiye koga muri icyo kidendezi cy’amazi .Cyahaje ubwo sosiyete y’abashinwa na Strabag zakoraga imihanda zikahacukura amabuye yakorwagamo garaviye (gravier)yo gukoresha imihanda ya kaburimbo Musanze-Kigali ndetse na Musanze-Rubavu .
Mu gucukura ayo mabuye bageze ikuzimu kuko bakoreshaga n’intambi ari nazo zatumye bagera kure hashoboka bituma bagera no ku mazi. Kuva icyo gihe icyo kidendezi cy’amazi cyakomeje kuhaba kugeza na n’ubu.
Abaturage baganiye na VALUE NEWS, batakamba basaba ubuyobozi ko bwareba uko kiriya kidendezi cyazitirwa cyangwa se hakarebwa ikindi cyahakorerwa kuko ngo kimaze gutwara ubuzima bw’abantu benshi aho uyu waguyemo ari uwa 4, nubwo umuyobozi w’akagari ka Kigombe yabwiye VALUE NEWS ko ari 2 gusa.
Ese abavugwa ko baguyemo ni bande? Ryari?
Mu mwaka wa 2008 ubwo hakorwaga umuhanda Musanze Kigali, ukorwa n’abashinwa, haguyemo umugabo wakoranaga nabo wakomokaga mu karere ka Rwamagana mu Ntara y’Iburasirazuba.
Nyuma yaho mu mwaka wa 2015 haguyemo undi mwana wari uturutse i Rubavu mu Ntara y’Iburengerazuba aje mu bintu bya Guma Guma, mu gihe mu mwaka wa 2020 muri iki kidendezi haguyemo undi mwana witwa Ndahiriwe Yohani Manzi mwene Katabarwa Théogène utuye mu mudugudu wa Gasanze akagari ka Cyabararika mu murenge wa Muhoza ariko we aza kurohorwa ku gihe ntiyahasiga ubuzima, ubu akaba yiga mu mwaka wa gatatu w’amashuri yisumbuye.
Kuya 18/06/2020 nibwo nanone haguyemo uyu mwana Habumuremyi Fiston akaba agishakishwa n’urwego rwa Police rushinzwe umutekano wo mu mazi ruzwi nka Marine na n’ubu akaba ataraboneka ubwo twakoraga iyi nkuru.
Nyina w’uyu mwana Nzayisenga Justine aganira na VALUE NEWS yavuze ko uyu mwana yari yiriwe mu rugo ariko akaza kugenda avuze ko agiye gutembera ati “Umwana yari yiriwe mu rugo hari uturimo ari gukora, bigeze mu masa munani z’amanywa ambwira ko agiye gutemberana n’abandi bana. Yaragiye, nyuma mu ma saa cyenda barampamagara kuri telephone bambwira ko aguye mu mazi, twahise twirukanka, tujya kureba turamubura duhita tumenyesha inzego z’ubuyobozi n’iz’umutekano baraza ariko babona ntacyo bakora kuko bwari bwije dufata gahunda yo kumushakisha kuyu wa kane “
Bamwe mu baturage baganiye na VALUE NEWS, barasaba ubuyobozi ko bwasiba iki kidendezi cyangwa se bukahazitira kugira ngo kidakomeza kubahekura .
KATABARWA Theogene ni umwe muri bo agira ati “Aya mazi azatumaraho urubyaro kuko abana bakunda kuhajya bavugako bagiye koga ndetse n’uwanjye witwa NDAHIRIWE Yohani Manzi yaguyemo kubw’amahirwe akurwamo ataravamo umwuka ubu akaba yiga mu mwaka wa 3 w’amashuri yisumbuye, ubuyobozi nibudufashe aha hantu hafatirwe ingamba zikomeye.
Umunyamabanga nshingwabikorwa w’Akagari ka Kigombe iki kidendezi giherereyemo MUKAMUSOZI Djasumini yemeza ko hamaze kugwamo abana 2 nubwo abaturage bagaragarije VALUE NEWS ko ari 4 bamaze kugwamo.
Gusa nawe asaba ko hakwiye kugira igikorwa kihariye kuri kiriya cyuzi .Ati”usibye ubuvugizi ku inzego zo hejuru ngo bahazitire, twe nk’ubuyobozi bw’akagari tugiye kuhashyira uburinzi buhoraho amanywa n’ijoro twifashishije homugadi [Home guard] kugira ngo hatazagira abana bahagaruka nundi uwo ariwe wese.
Si ubwa mbere ikibazo cy’iki kidendezi kivuzwe mu bitangazamakuru bitandukanye kuko uriya mwana w’ i Rubavu ubwo yagwagamo, uwari umuyobozi w’Akarere ka Musanze wungirije ushinzwe imibereho myiza y’abaturage UWAMARIYA Marie Claire yari yijeje abaturage ko bagiye kuhazitira bakahubaka n’ibagiro rya kijyambere ariko byose byaheze mu magambo kugeza na n’ubu.
Igikorwa cyo kumushakisha kiracyakomeje kuko kugeza na n’ubu umwana yakomeje kubura. VALUE NEWS irakomeza kubakurikiranira iyi nkuru.


text:
Ku wa mbere, Icyumweru cya 22 gisanzwe, C, 2013
Ku ya 02 Nzeri 2013
Iyi nyigisho mwayiteguriwe na Padiri Sipriyani BIZIMANA
AMASOMO: 1º. 1 Tes 4, 13-18; 2º. Lk 4,16-30
Pawulo intumwa yacengeye ibanga rya KRISTU asobanukirwa n’andi mabanga y’ubuzima. Nta nkeke n’imwe mu bijyanye n’ubuzima bwo ku isi ndetse na nyuma yabwo. Abakristu ba mbere bakiriye izuka ry’Umukiza wacu, bumvaga bivugwa ko ari hafi kugaruka, maze bakagira amatsiko n’ishyushyu bivanze n’ubwoba bw’urupfu rusanzwe rw’umubiri. Bibazaga niba YEZU azagaruka agasanga bagihumeka akabakiza urupfu. Bamwe banageze aho barayoba bakajya birirwa aho nta cyo bakora ngo bategereje ko YEZU agaruka. Ubwo bwenge buke bwagaragaye mu Banyatesaloniki, Pawulo Mutagatifu yakomeje kubajijura kandi barasobanukiwe. Bavuye mu bujiji bumva ko ku BA-KRISTU koko, uko byagenda kose umunezero ubategereje mu ijuru kandi banashobora kuwusogongera bakiri muri iyi si ihindagurika. Birakwiye ko mu bihe byose abantu babatijwe badatwarwa n’ubujiji ku byerekeye urupfu n’ubuzima.
Igikwiye gusobanurirwa uwemera KRISTU wese, ni ibanga ry’ubuzima n’urupfu. Ahari ubuzima ntiharangwa urupfu. Aho urupfu rwiganje, nta mibereho. Ariko tuzi ko urupfu rwa KRISTU rwo rudasanzwe. Rwaturonkeye ubuzima, rwabaye irembo ry’ijuru kuko yakinguriye abari barapfuye bose bakinjira mu ijuru. Urupfu rwe rwahindutse ubuzima. Kuva urupfu rwe rero ari rwo rudutegereje, nta mpungenge, nta gukangarana kuko abapfuye bamwizera Imana izabazura maze ikabashyira hamwe na We. Niba icyo duharanira ari ukuzashyirwa hamwe na We, nta marira yandi, nta bwoba bwo kuzashiramo umwuka kuko n’ubundi ntidushobora kugera mu Buzima nyakuri uyu mubiri utarangije manda yawo ku isi.
Ikindi gikwiye kwitabwaho, ni uguhugukira gushyira Inkuru Nziza ya KRISTU mu buzima bwacu. Ni ukwemera ko ibyo atubwira byose byuzuzwa. Ni uguca ukubiri n’amatwara y’abantu bo mu karere yarerewemo bamuhinyuye hakuzuzwa kwa kuri k’uko nta muhanuzi ushimwa iwabo. Dore imyaka ibaye ibihumbi bibiri na cumi irenga YEZU KRISTU avukiye gukiza isi, abantu benshi mu bisekuru binyuranye banywanye na We. Abandi birangayeho barinda bapfa nta buzima bushya bungutse kubera agasuzuguro no gucudika n’isi gusa. Roho zabo zirahangayitse kandi zihora zicuza impamvu zitumviye ijwi ry’Umucunguzi n’intumwa ze! Dushaka gusobanukirwa kurushaho n’ibanga rya KRISTU, URUPFU RWE N’IZUKA RYE. Ni yo nzira y’Ubugingo nyakuri, nimucyo duharanire kumubera abahamya badatinya umusaraba kandi badafite ubwoba bwo kwamaganwa, dutinyuke tube abahanuzi ba none, benshi b’iki gihe bazakiza roho zabo.
YEZU KRISTU nasingizwe, Bikira Mariya aduhakirwe, Abatagatifu duhimbaza none badusabire: Adelina, Konkorude, Antonino, Zeno, Tewodota n’Umuhire Ingrid.


text:
Kugirango ibyo bigerweho ariko ngo abaturage bagomba gutegwa amatwi binyuze mu buyobozi bwabegerejwe no kubyo bo babona bakeneye mbere y’ibindi. Yongeyeho ko guverinoma yubahiriza inshingano zayo igendeye ku gushyira mu gaciro ihereye ku byo abaterankunga basaba n’ibyo abaturage bakeneye. Yasabye ko abafatanyabikorwa mu iterambere bitabiriye iyo nama bafata ibyemezo bigamije guteza imbere abikorera bo mu Rwanda, kugirango bazarusheho kugira uruhare mu iterambere no mu kurwanya ubukene, kugirango inkunga izajye ituma abanyarwanda batera imbere ku buryo burambye, aho gukomeza kuyirambirizaho.
Kuri we kandi, ngo asanga ubucuruzi n’ubuhahirane aribyo bizazamura ubukungu n’imibereho y’abanyarwanda, akaba kandi yishimira kuba u Rwanda rwarashyizwe ku mwanya wa kabiri mu bihugu byakoze impinduka zigaragara mu guteza imbere ishoramari, nk’uko byasohotse muri raporo ya Banki y’isi yitwa ‘Doing Business Report’.
Iyo nama yitabiriwe n’abantu 250 baturutse mu bihugu, ibigo n’imiryango itandukanye ifasha u Rwanda mu iterambere nka Banki y’Isi, Ikigega Mpuzamahanga cy’Imari (IMF), Loni na Banki Nyafurika itsura amajyambere (AfDB/BAD). Mu bizaganirwaho muri iyo nama harimo ibiganiro n’imishyikirano ku byatuma inkunga igira akamaro n’uruhare rwayo mu gufasha u Rwanda kugera ku Migambi y’Ikinyagihumbi.
Perezida Kagame ageza ijambo nyamukuru ku bitabiriye inama
Perezida Kagame n’umuyobozi wungirije wa Banki y’Isi, madame Obiageri Ezekwisiri
Perezida Kagame aganira na bamwe mu bitabyiriye inama
Perezida Kagame afata ifoto y’urwibutso n’abafatanyabikorwa bitabiriye inama
Foto: Urugwiro Village
Olivier NT
http://www.igihe.com/news-7-11-8338.html
Posté par rwandaises.com


text:
Abayobozi babiri b’ibanze bo mu murenge wa Ndera mu karere ka Gasabo bafunzwe bakekwaho gusaba no kwakira ruswa umuturage kugirango yubake mu buryo butemewe n’amategeko.
Abafunze ni Munyemana Gaspard ushinzwe amakuru mu mudugudu na Ntakirutimana Wilson ushinzwe umutekano mu mudugudu wa Kira, akagari ka Kibenga, mu murenge wa Ndera, bakaba bafungiye kuri sitasyo ya Polisi ya Ndera .
Umuvugizi wa Polisi mu Mujyi wa Kigali , SP Emmanuel Hitayezu akaba atangaza ko bombi bafatiwe mu cyuho bakira ruswa.
Bivugwa ko ku italiki ya 19 Nzeli, Munyemana yasanze uwitwa Mukanemeye Josephine yubaka inzu nta nyangombwa bimwemerera kubaka afite maze amusaba guhagarika kubaka icyasaga n’ikiraro cy’inka cyaje guhindurwamo inzu yo kubamo.
Hagati aho, aba bombi baciye inyuma begera uwubakaga maze bamusaba amafaranga 200,000 ngo bamwemerere gukomeza kubaka n’ubwo nabo nta bushobozi babifitiye, bivuze ko n’ubundi yari gukomeza bitemewe.
Mukanemeye agira ati:” Twakomeje kumvikana kugeza ubwo twemeranyije 100,000 ; bambwiraga urutonde rw’abo bazagabana bose mu mudugudu n’akagari.”
Yakomeje ati:” Nari nzi ko ibyo basaba bitemewe n’amategeko, mpamagara Polisi ndayibimenyesha, ni yo mpamvu aba bagabo bafatiwe mu cyuho ubwo bakiraga igice cy’amafaranga twari twemeranyije .”
Munyamana yafashwe yakira amafaranga 70, 000 mu gihe Ntakirutimana yafatiwe mu cyuho yakira 20, 000.
N’ubwo aba bagabo bahakana gusaba no kwakira ruswa, ntibashobora no gusobanura impamvu batasenye burundu inzu yari yubatswe bitemewe ubwo bari babiherewe uburenganzira n’akagari, ndetse n’icyo mafaranga bakiriye avuga kandi bavuga ko ntaho bahuriye n’uwubakaga.
Kuri iki gikorwa cya ruswa, SP Hitayezu akaba asaba abaturage kubyamagana no kubirwanya aho agira ati:”Umujyi wa Kigali ufite igishushanyo mbonera kigomba gukurikizwa.Ishyirwa mu bikorwa ry’icyo gishushanyo riri mu nshingano z’abayobozi bose barimo n’ab’ibanze, ukoze ibinyuranyije nabyo abikurikiranwaho.”
SP Hitayezu aomeza agira ati:” Abo bayobozi baba bitezweho kubera urugero abaturage, ni nabo babonekamo ababashyira mu bihombo nk’aho baba babaka ruswa kandi bazi neza ko ibyo bubatse bitemewe amaherezo bizasenywa; ni ikintu gihesha isura mbi gahunda ya Leta y’iterambere ry’imyubakire buri Munyarwanda wese akwiriye guharanira.”
Yavuze kandi ko imyubakire itemewe n’amategeko ari nayo igenda itiza umurindi ibiza ndetse n’imfu z’abantu bigenda bigaragara.
Yongeyeho ati:” Gusaba cyangwa gutanga ruswa ari icyaha kandi uzabifatirwamo wese azabibazwa n’amategeko.”
Aba bayobozi bafashwe mu gihe abayobozi benshi mu bice bitandukanye by’igihugu barimo gusenya inyubako nyinshi zubatswe mu buryo bunyuranyije n’amategeko.
Ingingo ya 635 mu gitabo cy’amategeko ahana ivuga ku gusaba no kwakira impano cyangwa indonke kugira ngo hakorwe ikinyuranyije n’amategeko cyangwa ntihakorwe icyagombye gukorwa, ivuga ko umuntu wese usaba, ku buryo bweruye cyangwa buteruye, wakira, ku buryo buziguye cyangwa butaziguye, impano cyangwa indonke iyo ari yo yose, kuri we cyangwa ku wundi muntu cyangwa wemeye amasezerano yabyo kugira ngo agire icyo.
akora kinyuranyije n’amategeko cyangwa adakora ikiri mu nshingano ze, ahanishwa igifungo kirenze imyaka itanu (5) kugeza ku myaka irindwi (7) n’ihazabu y’amafaranga y’u Rwanda yikubye inshuro kuva kuri ebyiri (2) kugeza ku icumi (10) z’agaciro k’indonke yatse.
Source : RNP


text:
mwiriwe, id yanyu yagiye rusizi/giheke
murakoze
Mwaramutse,
Indangamuntu nimero 1 1993 7 0022761 2 49 yarakozwe ijya mu murenge wa Kagano i Nyamasheke.
Mwiriwe,
Indnagamuntu yawe nimero 1 1982 8 0194218 1 99 yarakozwe yoherezwa mu murenge mwasabye ko isohokeramo
Murakoze
Your ID is already in the system as you can see on the irembo screenshot attached.
Mwiriwe!
Mwareba ibisabwa hano https://www.nida.gov.rw/index.php?id=27
Mwiriwe Bwana Serge,
Turakumenyesha ko wakorewe ID ya 2, kuwa 24-03-2021 yoherezwa mu karere ka Gasabo, turakugira inama yuko wayishakira k'umurenge...
Mwiriwe,
Nimero z'indangamuntu ni zo zidufasha kumenya aho igeze ikorwa.
Dear Jean Berckimas,
iryo zina rya Olivier niryo ushaka ko rivaho?
Indangamuntu zaroherejwe mu mirenge yose.
Murakoze
Muraho,
Iyo umuntu akosoza indangamuntu byihutirwa asabwa kuyizana kuri NIDA akatwereka ibyemeza impamvu y'ubwihutirwe(bordereau igaragaza ko uri gusa...
Muraho,
Iyo umuntu akosoza indangamuntu byihutirwa asabwa kuyizana kuri NIDA akatwereka ibyemeza impamvu y'ubwihutirwe(bordereau igaragaza ko uri gusa...
Mwiriwe,
Amazina ari mu ndangamuntu n'ari muri system birahura nta kibazo gihari.
Muraho Moise,
Indangamuntu yawe ntiyigeze ikorwa bitewe n'uko ubusabe bwawe butatugezeho, niba warishyuye watwohereza inyemezabwishyu cyangwa sms waha...
Muraho,
Aho mwavukiye harakosowe nk'ukpo mwabisabye.
Murakoze
Indangamuntu yawe yoherejwe mu murenge wa Rilima, Bugesera.
Muraho,
Iyo umuntu yasabye indangamuntu, nyuma y'iminsi 60 yoherezwa mu murenge yari yarayifatiyemo.
Murakoze
Muraho,
Indangamuntu z'abantu bazisabye muri Kamena zaroherejwe mu mirenge bazifatiyemo.
Murakoze
Muraho,
Abantu basabye indangamuntu mu kwezi kwa karindwi, indangamuntu zabo zarakozwe zoherezwa mu mirenge.
Niba iyawe itarimo, umukozi ushinzwe iran...
Muraho,
Umuntu ukosoza indangamuntu ayijyana ku murenge yitwaje n'ibyangombwa byemeza icyo akosoza akishyura n'amafaranga 1500 u irembo.
Murakoze
Muzarebe mu ndangamuntu zoherejwe mu murenge mu mpera z'uku kwezi.
Murakoze
Niba izina Philbert mutararyiswe n'ababyeyi ntabwo ryakongerw mu ndangamuntu keretse mubanje kurisaba byemewe n'amategeko kuri MINALOC.
Murakoze
Muraho,
Indangamuntu twohereje mu mirenge ni izakozwe guhera muri Gicurasi kugeza muri Kanama.
Murakoze
Muraho Jean d'Amour,
Iyo iumuntu yifuza gukosoza imyaka ku ndangamuntu ye, asabwa ifishi y'indangamuntu ya mbere ya 2008 y'ababyeyi be,ubwo kuko udafi...
Muraho neza Cyprien,
Muri system bigaragara ko wubatse ni yo mpamvu utabona icyangombwa cy'uko uri ingaragu.
Indangamuntu yawe twasanze nta kibazo ifite, uzabaze kuri company z'itumanaho.
Only requests made using Sobanukirwa are shown.
?


text:
Abana 3107 bamaze gusubizwa mu miryango bakuwe mu bigo
Yanditswe na SEZIBERA ANSELME
Umuyobozi wa Gahunda ya Tubarerere mu muryango (TMM) muri Komisiyo y’Igihugu y’Abana (NCC) Uwicyeza Esperance atangaza ko kuva iyo gahunda yatangizwa abana 3107 ari bo bamaze gusubizwa mu miryango mu gihe abana bose barebwa n’iyo gahunda bagera ku 3937.
Ashingiye ku bushakashatsi bwo mu mwaka wa 2012 bwakozwe na Minisiteri y’Uburinganire n’Iterambere ry’Umuryango ifatanyije n’umuryango ‘Hope and Homes for Children’, Uwicyeza atangaza ko bwagaragaje ko ibigo by’imfubyi 33 byarimo abana, abasore n’inkumi 3323, ariko nyuma yabwo haza kugaragara ibindi bigo byarimo abana 614, bivuze ko abana bose bagombaga gusubizwa mu muryango bari mu bigo by’imfubyi 3937.
Nk’uko abitangariza Imvaho Nshya, Uwicyeza agaruka ku mbogamizi zigaragara mu ishyirwa mu bikorwa ry’iyo gahunda ya Tumurerere mu muryango, avuga ko hari ababyeyi gito bagitererana abana bakabata. Ibyo ngo bituma umubare w’abana bashakirwa imiryango wiyongera. Yongeraho ko umwana watereranywe aba agomba gushakirwa umuryango we cyangwa Malayika Murinzi umwakira.
Ingamba NCC ifite zigamije kwihutisha iyo gahunda
Uwicyeza ashimangira ko hazakomeza gukorwa ubukangurambaga bugamije gukomeza gukangurira Abanyarwanda akamaro ko kurerera abana mu muryango, gukomeza gushakisha imiryango y’abana bakiri mu bigo by’imfubyi, kuyitegurira kubakira no gutegurira abana kuyisubiramo.
Anagaragaza ko mu ngamba hazanakomeza gushaka ababyeyi b’impuhwe (Malayika Murinzi) kandi babifitiye ubushobozi, kugira ngo bategurirwe kwakira abana babikeneye.
Ikindi kiyongera kuri ibi, ni ugukomeza ubukangurambaga bugamije kurwanya gutereranwa kw’abana no kubaka uburyo buhamye bwo gukumira gutandukana kw’abana n’imiryango yabo. agira ati: “Muri ubwo buryo harimo kongerera ubumenyi n’ubushobozi Inshuti z’Umuryango n’abayobozi b’inzego z’ibanze, kugira ngo barusheho gukomeza gukurikirana imibereho myiza y’imiryango n’abana by’umwihariko”.
Nubwo hakigaragazwa imbogamizi n’ingamba zigamije kuzirandura, Uwicyeza anasubiza ku byerekeranye n’uruhare rwa NCC mu gukurikirana imibereho yabo bana mu miryango, avuga ko abakozi b’inzobere ba Komisiyo y’Igihugu ishinzwe Abana (Social workers and psychologists) ari nabo babifite mu nshingano bakomeza kumukurikirana kugira ngo barebe niba abayeho neza nta bibazo byihariye afite mu muryango kugira ngo bafashe mu kubikimemura. Uko kumukurikirana NCC ifatanya n’Inshuti z’Umuryango, abayobozi b’Inzego z’ibanze, umwana ubwe ndetse n’umuryango wamwakiriye.
Ku byerekeranye n’igihe gahunda ya tumurerere mu muryango iteganyirizwa gusozwa ngo abana bose babe bavanywe mu bigo by’imfubyi, Uwicyeza abisobanura muri aya magambo: “Nta gihe ntarengwa cyagenwe iyi gahunda igomba kuba yarangiriye kuko gusubiza umwana mu muryango ntibikorwa hutihuti. Biritonderwa kugira ngo hatabaho kumuhutaza. Habaho kumutegura no gutegura umuryango ugomba kumwakira kandi iyi nzira ishobora gutinda cyangwa se ikamara igihe gito bitewe n’impamvu zinyuranye. Izi zirimo imiterere y’umwana ugomba gusubizwa mu muryango, n’impamvu zatumye awuvamo kuko zibanza gukemurwa mbere yo kuwumusubizamo”.
Gahunda ya Tubarere mu Muryango (TMM) yatangiye gushyirwa mu bikorwa mu 2013 hashingiwe ku biteganywa n’amategeko, politiki n’ingamba na gahunda zitandukanye. Zimwe muri zo hari Itegeko Nshinga rya Repubulika y’u Rwanda ryo mu 2003 ryavuguruwe mu 2015, mu ngingo yaryo ya 18: ivuga ko umuryango ari wo shingiro kamere y’imbaga y’Abanyarwanda, kandi ababyeyi bombi bafite uburenganzira n’inshingano zo kurera abana babo.
Ingingo ya 19 ivuga ko umwana wese afite uburenganzira bwo kurengerwa ku buryo bwihariye n’umuryango we, abandi Banyarwanda na Leta, bitewe n’ikigero n’imibereho arimo. Hanyuma itegeko Nº 32/2016 ryo ku wa 28/08/2016 rigenga abantu n’umuryango rigena inshingano z’abagize umuryango n’uburyo umwana udafite kirengera yabona umuryango kandi akarerwa ku buryo bwemewe n’amategeko.
Politiki ikomatanya uburenganzira bwose bw’umwana (ICRP) yashyizweho mu 2011 mu nkingi yayo ya 2 ijyanye n’umuryango n’ubundi buryo umwana yitabwaho, itanga umurongo w’uko umwana wese akwiye guhabwa uburenganzira bwo kuba no kurererwa mu muryango.
Ingamba z’Igihugu zivugurura uburyo bwo kwita ku mibereho myiza y’umwana zemejwe muri Werurwe 2012, zigaragaza uburyo abana bari mu bigo bashakirwa imiryango ikabarera ndetse n’abatereranwe bakagira uburyo bitabwaho. Intego nyamukuru yazo akaba ari ukubaka ubushobozi bw’imiryango kugira ngo hirindwe itandukana ry’abawugize no kugaruka ku muco mwiza wo kwita ku mwana wese nk’uwawe.
Kuva gahunda yatangira gushyirwa mu bikorwa mu bigo 33 hasigaye ibigo by’imfubyi 14 bisigayemo abana 783.


text:
Ubutumwa bwa 22.06.2013
Gutabarwa kwacu kuri k´Umwami wacu, Duhange amaso Yesu gusa. Ivyo twifuza, dukora,tugenderamo duhange amaso Yesu azadutsindishiriza.
Turashobora kuba twarahanze amaso abantu,ababyeyi,abavandimwe…ariko haraho batageza kandi batarenza. Twabonye umuntu wari umugaye imyaka 38. Yarebye hirya no hino abura uwamufasha ariko Yesu yaramusanze avuga rimwe, umurwayi arahaguruka aterura uburiri bwe. Yohani 5:1-8. Yesu ntareba imyaka umaze muri ibyo byose.
Daniyeli 6:17-19 Daniyeli Imana yaramutabaye ifunga iminwa y´intare. Niko adutabara afunga iminwa y´ibyo duhura nabyo byose. 1 Abami 18:36-37. Eliya yahanze amaso Imana ye imutsindishiriza abahanuzi 450 ba bari. Reka dukorere Imana yacu ,tuyikunde, tuyikorere, tuyitinye izadutsindishiriza muri byose.